title: Lena Meyer-Landrut

text: Lena Johanna Therese Meyer-Landrut, tunnetaan myös esiintymisnimellä Lena, (s. 23. toukokuuta 1991 Hannover) on saksalainen poplaulaja ja lauluntekijä. Hän edusti Saksaa Oslossa järjestetyssä vuoden 2010 Eurovision laulukilpailussa, jonka hän voitti kappaleella ”Satellite”. Sekä ”Satellite” että hänen debyyttialbuminsa "My Cassette Player" myivät Saksassa tuplaplatinaa.


title: Lena Meyer-Landrut

text: Lena edusti Saksaa myös vuoden 2011 Eurovision laulukilpailussa Düsseldorfissa kappaleella ”Taken by a Stranger”. Hän sijoittui kilpailun finaalissa kymmenenneksi.


title: Lena Meyer-Landrut

text: Lena Meyer-Landrut on saksalais-virolaisen diplomaatin Andreas Meyer-Landrutin lapsenlapsi. Lena on kotoisin Hannoverista ja kävi siellä koulun (IGS Roderbruch Hannover), josta valmistui ylioppilaaksi vuonna 2010. Hän on perheensä ainut lapsi. Jo viisivuotiaana Lena aloitti tanssimisen. Myöhemmin hän kiinnostui myös laulamisesta. Kouluesityksiä lukuun ottamatta Lena Meyer-Landrutilla ei ollut lavakokemusta ennen euroviisuja eikä hän ollut ikinä ottanut laulutunteja.


title: Lena Meyer-Landrut

text: Vuonna 2010 Meyer-Landrut osallistui saksalaiseen televisio-ohjelmaan "Unser Star für Oslo", jossa valittiin Saksan edustaja Oslon euroviisuihin. Kun häneltä kysyttiin, miksi hän osallistui, hän vastasi: ”Tykkään kokeilla asioita. Halusin nähdä, mitä ihmiset pitävät minusta, ja kuunnella, mitä asiantuntijat sanovat. Itse en osaa arvostella itseäni lainkaan.”


title: Lena Meyer-Landrut

text: "Unser Star für Oslo" -lähetyksessä Meyer-Landrut esitti kappaleita muun muassa Adelelta, The Bird and the Beeltä ja Paolo Nutinilta. Hän voitti lopulta Saksan karsinnan tanskalaisen John Gordonin ja yhdysvaltalaisen Julie Frostin kirjoittamalla kappaleella ”Satellite”. Finaalissa hän voitti samanikäisen Jennifer Braunin. Voittoa seuranneena päivänä hänen finaalissa esittämänsä kappaleet (”Satellite”, ”Bee” ja ”Love Me”) pääsivät isojen download-portaalien (kuten iTunes ja Musicload) kärkeen. Samalla hän teki ensimmäisten kolmen päivän download-myyntiennätyksen.


title: Lena Meyer-Landrut

text: Samaan aikaan "Unser Star für Oslo" -televisioesitysten kanssa laulaja kävi koulua ja valmistautui ylioppilaskirjoituksiin. Musiikillisiksi esikuvikseen Meyer-Landrut on maininnut Clueson, Adelen, Kate Nashin, Vanessa Carltonin ja saksalaisyhtye Wir sind Heldenin. Hänen toiveammattejaan ovat laulaja ja näyttelijä.


title: Lena Meyer-Landrut

text: Lena edusti Saksaa ”Satellite”-kappaleella 55. euroviisuissa Oslossa 29. toukokuuta 2010 ja voitti kilpailun. Voitto oli Saksan toinen euroviisuissa. Maan ensimmäinen voittaja oli Nicole kappaleella ”Ein bißchen Frieden” vuoden 1982 kilpailussa.


title: Lena Meyer-Landrut

text: Lena Meyer-Landrut julkaisi 7. toukokuuta 2010 debyyttialbuminsa "My Cassette Player", joka on myynyt Saksassa kaksi kertaa platinaa, eli yli 400 000 kappaletta. Suomessa albumi julkaistiin 9. kesäkuuta 2010.


title: Lena Meyer-Landrut

text: Lena osallistui Saksan edustajana myös vuoden 2011 euroviisuihin. Hän julkaisi toisen studioalbuminsa "Good News" 8. helmikuuta 2011 ja esitti kaikki albumin kaksitoista kappaletta "Unser Song für Deutschland" -ohjelmassa, jossa niiden joukosta valittiin Saksan edustuskappale. Voittajaksi katsojat äänestivät Nicole Morierin kirjoittaman kappaleen ”Taken by a Stranger”. Kappale sijoittui euroviisufinaalissa kymmenenneksi. "Good News" -albumia on myyty Saksassa platinalevyyn oikeuttava määrä.


title: Lena Meyer-Landrut

text: Meyer-Landrutin kaulassa usein roikkuva kyyhkysen muotoinen risti on ekumeenisen Taizé-luostariyhteisön tunnus.


title: Valkopääviistäjä

text: Valkopääviistäjä ("Pterodroma lessonii") on ulappaliitäjien heimoon kuuluva valtamerilintu. Sen elinympäristö käsittää Uuden-Seelannin alueen Macquariensaaren, Aucklandsaaren, Antipodisaaret ja mahdollisesti Campbellsaaret, sekä eteläisen Intian valtameren Crozetsaaret, Kerguelenin ja todennälöisesti myös Prinssi Edwardin saaret. Populaation koko on noin 600 000 yksilöä. Prosper Garnot kuvaili lajin holotyypin 1826.


title: Valkovatsaviistäjä

text: Valkovatsaviistäjä ("Pterodroma incerta") on ulappaliitäjien heimoon kuuluva valtamerilintu. Se elää Atlantin eteläosassa ja pesii vain Tristan da Cunhan saariryhmän Tristanin ja Goughin saarilla. Populaation koko on noin viisi miljoonaa yksilöä. Pesimäajan ulkopuolella valkovatsaviistäjät vaeltelevat eteläisellä Atlantilla Etelä-Amerikan ja Afrikan välillä. Hermann Schlegel kuvaili lajin holotyypin vuonna 1863.


title: Scimitar

text: Scimitar tarkoittaa seuraavia asioita:


title: Elizabeth Bishop

text: Elizabeth Bishop (8. helmikuuta 1911 – 6. lokakuuta 1979) oli yhdysvaltalainen runoilija ja kirjailija. Hänelle myönnettiin vuonna 1956 runouden Pulitzer-palkinto. Häntä pidetään yhtenä 1900-luvun tärkeimmistä ja arvostetuimmista yhdysvaltalaisista runoilijoista.


title: Elizabeth Bishop

text: Bishopin töistä on suomennettu ainakin "Matkakysymyksiä" (engl. "Questions of Travel", 1965). Teoksen on suomentanut Helena Sinervo ja kustantanut WSOY vuonna 1997.


title: Hawaiian Airlines

text: Hawaiian Airlines on yhdysvaltalainen vuonna 1929 nimellä Inter-Island Airways perustettu lentoyhtiö. Se on Havaijin osavaltion suurin ja Yhdysvaltain kolmanneksitoista suurin lentoyhtiö matkustajamäärillä mitattuna. Yhtiön laivasto koostuu 15 Boeing 717-200 -koneesta ja 18 Boeing 767-300 -koneesta, joilla se lentää 19 kohteeseen manner-Yhdysvalloissa, Oseaniassa, Aasiassa ja Havaijilla.


title: Hawaiian Airlines

text: Hawaiian Airlinesin emoyhtiö Hawaiian Holdings Inc. on listattu NASDAQ:iin. Yhtiöllä oli vuoden 2009 lopussa 3 844 työntekijää. Hawaiian Airlinesin liikevaihto oli vuonna 2009 noin 1,18 miljardia dollaria. Yhtiön pääkonttori sijaitsee Honolulussa.


title: Metro 2033 (videopeli)

text: Metro 2033 on 4A Gamesin kehittämä ja THQ:n julkaisema ensimmäisen persoonan ammunta- ja selviytymiskauhupeli. Peli julkaistiin vuonna 2010 Microsoft Windowsille ja Xbox 360:lle sekä vuonna 2014 PlayStation 4:lle, Xbox Onelle, Linuxille ja OS X:lle. "Metro 2033" perustuu venäläiskirjailija Dmitri Gluhovskin samannimiseen tieteisromaaniin.


title: Metro 2033 (videopeli)

text: Peli sai vuonna 2013 jatko-osan "". Vuonna 2014 sarjan kaksi ensimmäistä osaa julkaistiin päivitettyinä "Redux"-versioina.


title: Metro 2033 (videopeli)

text: "Metro 2033" yhdistää ammunta- ja hiiviskelykohtia. Missään vaiheessa hiiviskely ei kuitenkaan ole pakollista. Pelimaailma ei ole avoin, vaan erittäin lineaarinen. Pelin tekoäly pystyy heittämään putkipommeja, suojautumaan ja perääntymään pelaajan lähestyessä.


title: Metro 2033 (videopeli)

text: Vuonna 2013 käytävä ydinsota tuhoaa miltei kaiken elollisen maapallolta ja muuttaa planeetan joutomaaksi aiheuttamalla ydintalven ja tekemällä ihmiselämän mahdottomaksi. Noin 40 000 ihmistä onnistuu kuitenkin pakenemaan suojaan Moskovan metrotunneleihin. Vuoteen 2033 mennessä metrotunnelit ovat kehittyneet tuhansien ihmisten kodiksi.


title: Metro 2033 (videopeli)

text: Nuori 20-vuotias mies Artyom saa tehtäväkseen tuhota ihmiskunnan rippeiden suurimman uhan, Mustat (), jotka pystyvät vaikuttamaan ihmismieleen ja saamaan parhaimminkin varustetun sotilaan järjiltään. Artyomilla on kuitenkin harvinainen kyky saada yhteys Mustiin, ja hän lähtee ystäviensä avulla matkustamaan kohti Polista, metron keskusta, ja varoittamaan ihmisiä suuresta uhasta.


title: Metro 2033 (videopeli)

text: Peli on saanut GameSpotin arvostelussa arvosanaksi 8.0/10.


title: Ned Washington

text: Ned Washington (15. elokuuta 1901 – 20. joulukuuta 1976) oli yhdysvaltalainen pop- ja elokuvamusiikin sanoittaja. Hän kirjoitti yhteistyökumppaneidensa kuten Victor Youngin ja Dmitri Tjomkinin kanssa lukuisia hittikappaleita ja sai uransa aikana 12 Oscar-ehdokkuutta voittaen palkinnon kolme kertaa.


title: Ned Washington

text: Washingtonin ura alkoi vuonna 1922 vaudeville-MC:nä. Myöhemmin hän alkoi toimia esiintyjien agenttina ja kirjoittaa lauluja. Ensimmäiset kappaleensa Washington sai näytelmään "Vanities of 1928", ja ensimmäinen hitti tuli Victor Youngin säveltämästä ”Can’t We Talk It Over” -kappaleesta vuonna 1931. Youngista tuli Washingtonin uran pääyhteistyökumppani, ja nämä kirjoittivat yhdessä muun muassa standardeiksi muodostuneet kappaleet ”I Don't Stand a Ghost of a Chance with You” (1933), ”Stella by Starlight” (1944) ja ”My Foolish Heart” (1949).


title: Ned Washington

text: Washington muutti vuonna 1934 Hollywoodiin ja sanoitti musiikkia MGM:n, Paramountin ja Disneyn elokuviin. Hollywoodissa syntyivät hänen suurimmat hittinsä; ensimmäisenä listoille nousi vuonna 1938 Hoagy Carmichaelin säveltämä ”The Nearness of You”. Vuoden 1940 elokuva "Pinocchio" toi Washingtonille Oscar-palkinnot parhaasta musiikista ja parhaasta laulusta kappaleella ”When You Wish Upon a Star” (”Tähti toiveen toteuttaa”). Washington sanoitti musiikin myös elokuviin "Dumbo" (1941), "Kenelle kellot soivat" (1943), "Vihreän delfiinin maa" (1947) sekä "Leppymättömät" (1960).


title: Ned Washington

text: Yhteistyössä Dmitri Tjomkinin kanssa Washington kirjoitti useita suursuosioon nousseita kappaleita. Vuoden 1952 elokuvaan "Sheriffi" kirjoitettu kappale ”High Noon (Do Not Forsake Me, Oh My Darlin’)” toi kaksikolle parhaan laulun Oscar-palkinnon. Muita Tjomkinin ja Washingtonin hittejä olivat ”Return to Paradise”, ”The High and the Mighty” (molemmat 1954), ”Wild Is the Wind” (1956) sekä tunnusmusiikki tv-sarjaan "Lännen tie" ("Rawhide").


title: Meksikon huumesota

text: Meksikon huumesota on aseellinen konflikti, jota käyvät keskenään kilpailevat huumekartellit ja Meksikon asevoimat. Huumesotaan on liittynyt enenevissä määrin kartellien tekemiä murhia ja joukkomurhia. Nämä ovat tehneet Meksikosta yhden maailman vaarallisimmista maista. Vuonna 2017 ainoastaan Syyriassa surmattiin enemmän ihmisiä kuin Meksikossa. Kartellit kiristävät suojelurahoja sekä lahjovat ja pelottelevat viranomaisia. Monet kartellien jäsenet ovat entisiä viranomaisia. Meksikon viranomaiset eivät ole saaneet kartelleja kukistettua muun muassa sen takia että poliisin henkilöstömäärä on pieni ja poliisin pieni palkka mahdollistaa näiden lahjomisen. Meksikon huumekartellit nousivat, kun Kolumbian huumekauppa luhistui 1990-luvulla. Meksikolaiset kartellit valvovat pääosaa Yhdysvaltain huumekaupasta. Huumekartellit pyrkivät sodassa kaappaamaan toistensa salakuljetusreittejä väkivalloin. Huumekartellit taistelivat keskenään jo 1990-luvulla, mutta nykyisen laajuiseksi kartellien välinen sota leimahti vuonna 2000.


title: Meksikon huumesota

text: Kun Meksikon presidentti Felipe Calderón julisti vuonna 2006 huumeiden vastaisen sodan, armeija alkoi toimia muun muassa merijalkaväen voimin kartelleja vastaan. Tällöin tilastoidut huumesotakuolemat lisääntyivät räjähdysmäisesti ja sen jälkeenkin kasvaen vuosi vuodelta. Hallitus sanoi, että huumekartellit yrittävät saada Meksikon hallintaansa. Huumekartellien johtohahmojen pidätykset ovat toistaiseksi lisänneet, eivät vähentäneet väkivaltaa Meksikossa. Meksikon huumekartellit ovat alkaneet salakuljettaa käteistä huumerahaa kuorma-autoissa Yhdysvalloista Meksikoon, koska Yhdysvaltain viranomaiset ovat alkaneet valvoa elektronisen rahan siirtoa entistä tehokkaammin. Meksikon presidentti pyysi Yhdysvalloilta apua kartellien vastaisessa sodassa. Meksikon huumesodan uskottiin olevan oire siitä, että viranomaiset olivat häviämässä huumeiden vastaisen taistelun laajalti koko Latinalaisessa Amerikassa.


title: Meksikon huumesota

text: Meksiko on merkittävä huumeiden tuotanto- ja kauttakulkumaa. Sen kautta toimitetaan Yhdysvaltoihin valtaosa ulkomaisesta marihuanasta ja metamfetamiinista. Meksikon kautta kulkee myös valtaosa heroiinista vaikka maassa ei tuoteta sitä merkittävästi.


title: Meksikon huumesota

text: Meksikon huumekartellit hallitsevat pääosin huumeiden tukkukauppaa Yhdysvalloissa. Arviot huumeiden tukkukaupan vuotuisesta arvosta vaihtelevat 13,6 miljardista 48,4 miljardiin Yhdysvaltain dollariin. Yhdysvaltain viranomaisten tiukentuneen tilisiirtojen valvonnan myötä huumeiden välittäjät salakuljettavat yhä enemmän huumerahoja takaisin Meksikoon autojen ja rekkojen avulla.


title: Meksikon huumesota

text: 1980-luvulla Kolumbian huumekartellit veivät runsaasti kokaiinia Yhdysvaltoihin. Toisaalta Meksikossa oli pitkään tuotettu laittomasti heroiinia ja kannabista. Marihuanakaupan synnytti Meksikoon 1960-luvulla Sinaloassa toiminut Pedro Avilés Pérez, joka loi muun muassa ilmasalakuljetuksen. Näin maassa oli valmis kasvualusta kokaiinikaupallekin. Kokaiinikauppa siirtyi Meksikoon, kun Yhdysvaltain viranomaiset toimivat Etelä-Floridassa ja Karibialla huumeiden salakuljettajia vastaan. Meksikolaiset rikolliset loivat maahan kauttakulkureittejä, ja hyötyivät Kolumbian huumekaupasta ottamalla kuljetusmaksua. 1980-luvulla Meksikon huumesalakuljetusta johti Miguel Ángel Félix Gallardo, jolla oli yhteys Kolumbian Pablo Escobarin johtamaan Medellinin kartelliin.


title: Meksikon huumesota

text: Toisaalta Peter Dale Scottin mukaan Gallardon johtama Guadalajaran huumekartelli oli voimakas, koska sillä oli turvallisuuspalvelun tuki ja Yhdysvaltain huumeviranomaiset katsoivat kartellin toimia sormien läpi. Gallardon ohjaamalla kartellilla oli oli yhteys turvallisuuspalvelu DFS:ään, jonka päällikköä Miguel Nassar (tai Nazar) Haroa CIA tuki. Gallardo jakoi vuoden 1987 jälkeen ryhmänsä eri salakuljetusreittejä hallitseviin erillisiin alaosastoihin lähinnä vaikeuttaakseen poliisin vastatoimia. Meksikon ”kokaiinikeisari” Gallardo pidätettiin vuonna 1989.


title: Meksikon huumesota

text:
Gallardon luomista alaosastoista tuli täysin itsenäisiä kartelleja, jotka alkoivat taistella keskenään salakuljetusreiteistä. Kun Kolumbian huumekartellit kukistuivat, Meksikon kartelleista tuli näiden korvaajia 1990-luvun puolivälissä. Huumesodassa oli tauko 1990-luvun lopulla. Meksikon hallitus yhdisti monta erilaista poliisiorganisaatiota liittovaltion poliisiksi juuri tehostaakseen huumekartellien vastaista toimintaa.
Kartellien välinen väkivaltainen kamppailu paheni vuoden 2000 tienoilla. Vuonna 2000 presidentti Vincente Fox lähetti sotilaita Nuevo Laredoon pidättämään huumerikollisia. Väkivalta alkoi kiihtyä, kun viranomaiset pidättivät Osiel Cárdenasin, joka johti Meksikonlahden kartellia. Tämän jälkeen Sinaloan kartelli yritti kaapata tämän kartellin salakuljetusreitit. Seuraava sytyke huumekartellien väliselle sodalle oli se, että eräs vanki ampui La Palman erikoisturvallisessa vankilassa Arturo Guzmán Loeran, jonka veli oli Sinaloan kartellin johtaja Joaquín ”El Chapo” Guzmán.


title: Meksikon huumesota

text: Meksikon hallitus erotti satoja tullivirkailijoita ja poliiseja vuosina 2009–2010, koska heitä epäiltiin huumerikollisten lahjomiksi. Sinaloan kartellin katsottiin laajalti soluttaneen ja/tai korruptoineen Meksikon hallinnon ja poliisin. Meksikon poliisi olikin 2000-luvulla heikosti koulutettu ja varustettu sekä alipalkattu. Se oli huumerikollisten harjoittamalle korruptiolle hyvin altis. Huumekartelleissa onkin entisiä poliiseja. Raakoja murhia tekevä Meksikonlahden kartellin alainen Los Zetas -tapporyhmä koostuu muun muassa karanneista erikoisjoukkojen jäsenistä.


title: Meksikon huumesota

text: Kartellit taistelevat salakuljetusreittien hallinnasta. Kun kartellien välinen väkivalta lisääntyi, presidentti Calderon julisti joulukuussa 2006 huumeiden vastaisen sodan ja käski poliisin ja armeijan hyökkäämään Michoacánin huumekartellin kimppuun. Kartellit kostivat hyökkäämällä armeijan, poliisin ja siviilienkin kimppuun muun muassa asein ja pommi-iskuin. Suora toiminta lisäsi kuolemaan johtavan väkivallan muutamassa vuodessa valtavaksi ongelmaksi. Kartellit surmasivat toistensa jäseniä ja hallituksen edustajia. Kartellien välinen sota ajoi ihmisiä pakoon, koska kartellit saattoivat hyökätä pienelle paikkakunnalle tuhoten rakennuksia ja surmaten ihmisiä.


title: Meksikon huumesota

text: Tijuanan ja Gulf kartellin johtohenkilöiden pidätykset lisäsivät väkivaltaisuuksia. Väkivallan kasvaminen jonkun kartellin johtajan pidätyksen takia johtuu muun muassa siitä, että kilpailevat kartellit pyrkivät täyttämään huumekauppaketjuun syntynyttä tyhjiötä.


title: Meksikon huumesota

text: Eniten huumeväkivallan uhreja tuli pohjoisessa Chihuahuassa ja eteläisessä Guerrerossa. Pääkaupunki México oli rauhallinen. Myös hallituksen joukot rikkoivat toimissaan lakia ja ihmisoikeuksia. Jotkut kriitikot jopa syyttivät hallitusta siitä, että ne käyttävät huumesotaa poliittisesti hyväkseen pönkittääkseen valtaansa. Meksikon hallituksen mukaan huumesodassa kuoli elokuuhun 2010 mennessä 28 000 ihmistä presidentti Felipe Calderónin julistettua sodan huumekartelleja vastaan joulukuussa 2006. Suurin osa kuolleista sai surmansa huumejengien välisissä yhteenotoissa. Huumejengeillä on omat ”likaisen työn” ryhmänsä, jotka hoitavat ihmisten pelottelun ja viranomaisten vaimentamisen muun muassa tappamalla. Rikollisten lisäksi myös heitä vastaan taistelevat poliisi ja armeija tappavat, kiduttavat ja pahoinpitelevät ihmisiä.


title: Meksikon huumesota

text: Vuonna 2006 "rekisteröitiin" 62 murhaa mutta vuonna 2007 2 837. Huumeväkivalta laajeni kuolemilla mitattuna noin viisinkertaiseksi vuosien 2007–2010 välillä. Syksyllä 2010 Meksikon hallitus näytti saavuttaneen joitakin tuloksia taistelussa kartelleja vastaan huolimatta siitä, että väkivalta kiihtyi. Hallitus oli onnistunut surmaamaan muutamia merkittäviä kartellien johtajia.


title: Meksikon huumesota

text: Meksikon merijalkaväki surmasi 6. marraskuuta 2010 Ezequiel Cardenasin, ”Tony Tormentan”, erään merkittävimmistä huumejoukkioiden johtajista tulitaistelussa lähellä Yhdysvaltain rajaa. Kesäkuussa 2011 poliisi pidätti erään Jose de Jesus Mendezin, joka oli johtanut La Familiaa, erästä Meksikon väkivaltaisimmista huumekartelleista. Syyskuussa 2011 huumejengiläiset polttivat erään pelikasinon luultavasti siksi, että sen omistaja oli kieltäytynyt maksamasta suojelurahoja. Vaikka jengiläisten tarkoituksena oli vain aiheuttaa taloudellista tappiota, palossa kuoli neljäkymmentä keskiluokkaista ihmistä. Tämä oli selvä merkki siitä, ettei Meksikon tavallinen keskiluokkakaan ollut enää turvassa viranomaisten ja huumekartellien välisessä sisällissodassa. Meksikon presidentti Calderon pyysi Yhdysvalloilta apua, koska hallitus ei hallinnut tilannetta maassa. Yhdysvaltain presidenttiehdokas Rick Perry sanoi, että jos hänestä tulee presidentti, Yhdysvallat lähettää maahan joukkoja. Väkivalta huipentui 2009. Vuonna 2011, jolloin virallisten tilastojen mukaan huumesodassa kuoli noin 22 700 ihmistä. Vaikka murhien määrä tämän jälkeen hieman vähenikin, se pysyi seuraavina vuosina yhä korkeana. Vuoden 2014 puolivälistä vuoden 2015 puoliväliin kuoli noin 19 700 ihmistä, joista suurin osa miehiä. Väkivallan väheneminen saattoi johtua siitä, että kartellit välttivät hyökkäämästä armeijan kimppuun kostohyökkäysten pelossa. Taistelu kartelleja vastaan vie joidenkin mukaan vuosia, luultavasti kauemmin. Vuonna 2017 kuoli maassa virallisten tietojen mukaan kaikissa murhissa 29168 ihmistä. Tämä oli enemmän kuin murhien aiempana huippuvuonna 2011. Nyt kuoli 20.5 ihmistä 10000 asukasta kohden. Tämän mukaan Meksiko olisi ollut syyrian jälkeen maailman 2. vaarallisin maa.


title: Etyylipropionaatti

text: Etyylipropionaatti eli etyylipropanaatti (CHCHCOOCHCH) on propaanihapon ja etanolin esteri. Sillä on ananaksen tai rommin kaltainen tuoksu ja sitä esiintyy eräissä hedelmissä ja alkoholijuomissa. Etyylipropionaattia käytetään muun muassa liuottimena.


title: Etyylipropionaatti

text: Etyylirpopionaattia voidaan valmistaa teollisesti korkeassa paineessa ja 180–300 °C lämpötilassa Käyttäen lähtöaineina eteeniä, hiilimonoksidia ja etanolia. Katalyyttinä voidaan käyttää koboltin, nikkelin tai raudan halogeeniyhdisteitä. Metalleita suurin katalyyttinen aktiivisuus on koboltilla.


title: Etyylipropionaatti

text: Etyylipropionaattia voidaan valmistaa myös käyttämällä hyväksi "Bacillus coagulans" -bakteerin lipaasientsyymiä. Entsyymi katalysoi etanolin ja propaanihapon esteröitymisreaktiota hydrogeelialustalla. Menetelmällä on päästy jopa yli 80% esteröitymiseen.


title: Etyylipropionaatti

text: Etyylipropionaattia voidaan käytetään elintarvikkeissa ja hajusteissa sen hedelmäisen tuoksun vuoksi.


title: Etyylipropionaatti

text: Etyylipropionaattia voidaan käyttää muiden yhdisteiden, kuten lääke- ja väriaineiden valmistukseen. Se liuottaa selluloosaestereitä ja monia vahoja, joten sitä käytetään myös liuottimena.


title: Maksim Vasiljev

text: Maksim Vladimirovitš Vasiljev (, s. 31. tammikuuta 1987 Leningrad, Venäjän SFNT, Neuvostoliitto) on venäläinen jalkapalloilija, joka Venäjän 1. divisioonassa pelaavaa Baltika Kaliningradia. Hän on pelipaikaltaan keskuspuolustaja.


title: Maksim Vasiljev

text: Vasiljev on pietarilaisen Smena-jalkapalloakatemian kasvatti. Ammattilaisurallaan hän on pelannut aiemmin Venäjän 2. divisioonan Volga Nižni Novgorodissa ja Valko-Venäjän korkeimman liigan Torpedo Žodinossa. Suomeen ja Jaroon hän saapui tammikuussa 2010, ja helmikuussa hän teki seuran kanssa kolmevuotisen sopimuksen.


title: Ilmasodankäynnin historia

text: Ilmasodankäynti on ilmassa tapahtuvaa sodankäyntiä. Se alkoi 1700-luvun lopulla kun kuumailmapalloja alettiin käyttää tähystykseen. Lentokonetta on käytetty sodankäynnissä 1900-luvun alusta lähtien tiedusteluun, pommituksiin ja lentokoneiden väliseen ilmataisteluun. Nykyaikaisen ilmasodankäynnin perusteet kehittyivät ensimmäisen maailmansodan aikana. Toisen maailmansodan aikana ilmasodankäynti eteni suurin harppauksin. Maailmansotien jälkeen ilmasodankäynnissä siirryttiin pysyvästi suihkumoottoreilla varustettuihin lentokoneisiin. Nykyään ilmasota on olennainen osa sodankäyntiä.


title: Ilmasodankäynnin historia

text: Kiinassa oli ainakin 1200-luvulta lähtien käytössä leijoja, joiden kyydissä tähystäjä nousi taivaalle. Kiinalaiset kirjoitukset kertovat, että leijamiehet heittivät pommeilla vihollisen laivoja ja kaupunkeja. Tästä ei kuitenkaan ole todisteita.


title: Ilmasodankäynnin historia

text: Montgolfierin veljekset tekivät onnistuneen julkisen kuumailmapallo näytöksen 21. marraskuuta 1783 Pariisissa. Viikkoa myöhemmin, 1. joulukuuta 1783 professori Jacques Charles ja Noel Roberts tekivät onnistuneen lentomatkan vedyllä täytetyllä pallolla. Ranskalaiset perustivat 2. huhtikuuta 1794 ensimmäiset pallojoukot "Companie d'Áerostiers", jonka komentajana oli kapteeni Jean Marie Joseph Coutelle. Hän valitsi joukolle vetypallot. Pallojoukot osallistuivat sotatoimiin ensimmäisen kerran 2. kesäkuuta 1794, jolloin Coutelle tiedusteli lennolla Maubergea uhkaavien alankomaalaisten ja itävaltalaisten ryhmitystä. Itävallan tykistö ampui Coutellea kohti, mutta ei osunut. Fleurusin taistelussa 26. kesäkuuta Coutelle seurasi pallosta kymmenen tunnin ajan taistelunkulkua yhdessä kenraali Morlotin kanssa. He ilmoittivat havainnoistaan maahan lähettämällä viestit pussissa alas. Pallon antama etu oli tärkeä, kun ranskalaiset voittivat taistelun. Lisäksi se laski itävaltalaisjoukkojen taistelutahtoa. Pian pallojoukot laajenivat neljäksi komppaniaksi. Pallojoukot toimivat hyvin Mainzin piirityksessä, mutta ne tuhoutuivat Abukirin taistelussa 1797.


title: Ilmasodankäynnin historia

text: Itävalta käytti vuonna 1849 Venetsian piirityksessä 200 pientä palloa, joista jokainen oli varustettu noin 15 kilon räjähteellä. Pallot vapautettiin lentoon sytytyslangat palavina 22. kesäkuuta, mutta tuulensuunta muuttui ja itävaltalaiset joutuivat väistämään omia pallojaan. Yhdysvaltain sisällissodassa käytettiin tähystyspalloja. Esimerkiksi vuonna 1861 Pohjoisvaltioiden armeijaan kuului seitsemän palloa, joista jokainen oli varustettu kahdeksalla kilometrillä lennätinkaapelia ja optisin merkinantovälinein. Ranskan–Preussin sodassa piiritetty Pariisi piti yhteyttä ulkomaailmaan palloilla. Pallot kantoivat 100 matkustajaa ja kymmenen tonnia postia. 1800-luvun loppupuolella Euroopassa oltiin yksimielisiä siitä, että kuumailmapallot ovat hyödyllisiä tiedustelussa ja tykistön tulenjohtotehtävissä. 1900-luvun alkuvuosina britit kokeilivat tähystysleijan käyttöä.


title: Ilmasodankäynnin historia

text: Ilmalaiva keksittiin vuonna 1852. Ferdinand von Zeppelinin jäykkä ilmalaiva lensi ensi kerran vuonna 1900 ja Wrightin veljesten lentokone lensi vuonna 1903. Molempien mahdollisuudet sodankäynnissä havaittiin heti. Ilmalaivan merkitys jäi kuitenkin kaksikosta vähäisemmäksi ja ne vedettiin palveluksesta vuonna 1916. Lentokoneiden kehitykseen panostettiin Wrightin veljesten ensimmäisen moottoroidun lentokoneen jälkeen. Yhdysvalloissa perustettiin viestijoukkojen alaisuuteen lentämistä tutkinut kolmimiehinen osasto 1. elokuuta 1907. Vuonna 1908 viestijoukot järjestivät tarjouskilpailun, jonka jälkeen joukot ostivat Wrightin veljeksiltä yhdeksän lentokonetta. Ranska ja Saksa perustivat vuonna 1910 omat ilmavoimansa ja kaksi vuotta myöhemmin seurasi Britannia.


title: Ilmasodankäynnin historia

text: Ensimmäisen kerran lentokonetta käytettiin sotatoimissa 1. helmikuuta 1911 Meksikon vallankumouksessa. Meksikon hallitus palkkasi yhdysvaltalaisvetoisen lentäjäjoukon tekemään tiedustelulentoja Yhdysvalloista käsin. Italian–Turkin sodassa italialaiset käyttivät lentokoneita tiedusteluun ja 1. marraskuuta 1911 lähtien myös pommituksiin. Tällöin luutnantti Giulio Gavotti pudotti koneestaan neljä kaksikiloista tykistönkranaattia turkkilaisten asemiin. Pian italialaiset asensivat lentokoneisiinsa erityisen pommiputken pommien pudottamista varten. Vuoden 1899 Haagin sopimus kielsi pommien pudottamisen kuumailmapalloista, mutta Italia vetosi siihen, että lentokone ei ole kuumailmapallo. Ensimmäisen kerran lentokonetta käytettiin tykistön tulenjohtoon 24. marraskuuta. Kapteeni Carlo Piazza teki ensimmäisen ilmavalokuvauslennon 23. helmikuuta 1912. Italialaiset käyttivät sodan aikana myös ilmalaivoja alkuvuodesta 1912 lähtien tiedusteluun ja pommituksiin.


title: Ilmasodankäynnin historia

text: Ensimmäisessä Balkanin sodassa turkkilaisilla oli vain viisi tai kuusi lentokonetta, mutta Bulgarialla oli enemmän lentokoneita käytössään. Sodan aikana bulgarialaiset käyttivät ensimmäisinä tarkoitusta varten suunniteltuja ilmapommeja. Lisäksi bulgarialaiset tulittivat turkkilaisia joukkoja kiväärein ja pistoolein.


title: Ilmasodankäynnin historia

text: Ensimmäisen maailmansodan sytyttyä lentokoneita käytettiin pääasiassa tiedusteluun. Aluksi vastapuolen lentäjät tervehtivät toisiaan toverillisesti ilmassa, mutta pian vedettiin esiin pistoolit ja revolverit. Pian koneita alettiin varustaa erilaisilla konekivääreillä. Tästä koitui aluksi kuitenkin vakavia ongelmia, koska konekiväärin ampumat luodit pystyivät rikkomaan oman lentokoneen potkurin ja siipien päälle asennetussa konekiväärissä oli myös omat haittansa.


title: Ilmasodankäynnin historia

text: Saksalaisten kehitettyä järjestelmän, joka tahdisti luodit koneen potkurin kanssa, he pääsivät selkeästi niskan päälle koneiden välisissä ilmataisteluissa. Lopulta myös ranskalaiset ja britit saivat keksinnön käsiinsä ja varustivat koneensa tahdistimilla. Ensimmäisessä maailmansodassa syntyivät lähes kaikki nykyaikaisen ilmasodankäynnin muodot. Koneita käytettiin laajasti ilmapommituksiin, rynnäköintiin vihollisen maakohteita vastaan rintamalla ja niillä pyrittiin saavuttamaan ilmaherruus. Saksa, Ranska ja Britannia rakensivat sodanaikana 50 000–60 000 konetta, eli yhteensä lähes kaksisataatuhatta konetta. Yleisin lentokonemalli sodassa oli yksipaikkainen, yksimoottorinen kaksitasohävittäjä. Moottorissa oli 150–250 hevosvoimaa ja se antoi 150–210 km/h nopeuden. Pommikoneet sitä vastoin olivat kaksimoottorisia ja sodan loppupuolella oli jo nelimoottorisiakin pommikoneita. Pommikoneilla tehtiin strategisia pommituksia muun muassa kaupunkeihin. Pommikoneiden pieni asekuorma ja lyhyt toimintasäde piti strategiset pommitukset vaikutuksiltaan vähäisinä. Pommitukset aiheuttivat paljon kauhua, mutta vähän aineellisia vahinkoja.


title: Ilmasodankäynnin historia

text: Ensimmäisen maailmansodan aikana hävittäjä-ässistä tuli tärkeitä propagandahahmoja. Kolmisenkymmentä ässää pääsi 40 pudotukseen. Eniten pudotuksia oli saksalaisella Manfred von Richthofenilla ja ranskalaisella René Fonckilla.


title: Ilmasodankäynnin historia

text: Italialainen kenraali Giulio Douhet kehitteli maailmansotien välissä ajatuksia totaalisesta ilmasodasta ja ilmaherruuden merkityksestä. Näistä ajatuksista kehittyi douhetismi, jonka johtoajatus oli äärimmäinen hyökkäävyys ilmasodankäynnissä. Douhetin pääteos oli vuonna 1921 julkaistu "Il domino dell'aria". Lähes kaikkien maiden ilmavoimat seurasivat douhetismia ennen toista maailmansotaa.


title: Ilmasodankäynnin historia

text: Sotien välisenä aikana lentokoneet kehittyivät paljon. Toisen maailmansodan alussa hävittäjät olivat yksimoottorisia yksitasoja. Moottoriteho oli sodan alussa 1200 hevosvoimaa ja vaakalentonopeus 500 km/h. Sodan lopussa tehoa oli 2000 hevosvoimaa ja nopeus 700 km/h. Sodan alussa hävittäjät oli aseistettu jopa kahdeksalla konekiväärillä, mutta sodan aikana osa konekivääreistä korvattiin yhdellä tai kahdella 20 mm:n tykillä. Sodan lopulla aseina käytettiin myös raketteja. Yöhävittäjät olivat raskaampia ja tavallisesti kaksimoottorisia. Hävittäjiä käytettiin myös rynnäköintiin ja erityisesti Neuvostoliitossa rakennettiin erityisiä panssaroituja rynnäkkökoneita.


title: Ilmasodankäynnin historia

text: Pommikoneiden tyypit vaihtelivat hävittäjiä enemmän käyttötarkoituksen mukaan. Syöksypommittaja sopivat maavoimien taktiseen tukemiseen. Strategiset pommikoneet olivat kaksi- tai nelimoottorisia. Ne tekivät vaakapommituksia, ja tämän vuoksi ne piti varustaa monimutkaisilla pommitähtäimillä. Sodan alussa pommikoneiden toimintasäde oli noin 600 kilometriä ja pommikuorma 1 000 kg. Sodan lopun B-29 Superfortressin toimintasäde oli 2 900 kilometriä ja pommikuorma 9 000 kg. Lisäksi se oli varustettu hyvällä panssaroinnilla ja 12 raskaalla konekiväärillä.


title: Ilmasodankäynnin historia

text: Toisessa maailmansodassa lentokoneiden taktinen käyttö kehittyi. Ilmapommituksista tuli strategisia ja niitä suoritettiin niin päivällä kuin yölläkin. Ilmavoimat tavoittelivat ehdotonta ilmaherruutta. Rynnäkkö ja syöksypommituskoneet tukivat maasotaa ja pystyivät tuhoamaan tykein, pommein, konekiväärein ja raketein pistemaaleja. Ilmasodankäynti muuttui sodan aikana suurten osastojen yhteistoiminnaksi, myös hävittäjien osalta. Tutka otettiin käyttöön johtamisessa.


title: Ilmasodankäynnin historia

text: Yhdysvallat rakensi sodan aikana 280 000 konetta, Saksa 110 000, Englanti 80 000, Neuvostoliitto 80 000 ja Japani lähes 70 000. Yli puolet rakennetuista koneista oli hävittäjiä. Toinen maailmansota osoitti että pitkäaikaista sotaa saattoi käydä vain korkeasti teollistunut suurvalta. Lentäjien koulutus muodostui myös suureksi ongelmaksi: Saksa ja Japani joutuivat käyttämään sodan lopulla huonosti koulutettuja lentäjiä.


title: Ilmasodankäynnin historia

text: Taistelu Britanniasta oli ensimmäinen maavoimien liikkeistä riippumattoman taistelu ilmaherruudesta. Se toi ilmasodankäyntiin uusina piirteinä hävittäjien suojaamat strategiset päiväpommitukset, strategiset yöpommitukset ja strategisen ilmasodan merenkulkua vastaan. Lisäksi taistelussa alettiin käyttää erityistä hävittäjäpommittajaa. Taistelu Englannista osoitti myös ettei Saksan ilmavoimat kyennyt douhetismin mukaiseen strategiseen ilmasodankäyntiin. Myöhemmin sodan aikana liittoutuneilla oli käytössään paremman toimintasäteen ja pommikuorman pommittajia sekä pitkän matkan saattohävittäjiä. Strategisilla pommituksilla oli vaikutusta Saksan kykyyn käydä sotaa. Kuulalaakerituotanto hidastui merkittävästi lokakuussa 1943, lentokonetuotanto helmikuussa 1944 ja öljyntuotanto huhtikuusta 1944 alkaen. Lisäksi strategiset pommitukset tuhosivat lentokenttiä, kaupunkeja sekä aiheuttivat 635 000 kuollutta ja 879 000 haavoittunutta. Vertailuna Saksan strategiset pommitukset aiheuttivat kevääseen 1941 mennessä Britanniassa 44 000 ihmisen kuoleman. Strategiset pommitukset eivät kuitenkaan ratkaisseet sotaa Euroopassa, vaan sota jatkui kunnes Saksan armeija oli lyöty maasodankäynnissä.


title: Ilmasodankäynnin historia

text: Lentokoneiden ja laivojen yhteistoimintaa oli kokeiltu jo ennen ensimmäistä maailmansotaa. Ensimmäisen maailmansodan aikana käytettiin tiedusteluun vesilentokoneita. Englannin laivasto kokeili lentokantta vuonna 1918 ja 1920-luvulla useissa laivastoissa muutettiin risteilijöitä lentotukialuksiksi. Laivastot ottivat erityisesti tukialuksiksi suunniteltuja laivoja käyttöön 1930-luvulta lähtien ja toisen maailmansodan aikana suurimmilla tukialuksilla oli noin 90 lentokonetta. Ensimmäinen tukialussodankäynnin suuri menestys oli japanilaisten hyökkäys Pearl Harboriin joulukuussa 1941. Toukokuussa 1942 käytiin Korallimeren meritaistelu, jossa ensi kerran vastakkaiset pinta-alukset eivät nähneet toisiaan, vaan taistelu käytiin kokonaisuudessaan lentokoneilla. Kesäkuussa 1942 käytiin lentotukialusten välillä ratkaiseva Midwayn taistelu. Toinen maailmansota päättyi Tyynellä merellä, kun Yhdysvallat elokuussa 1945 pudotti ydinpommit Hiroshimaan ja Nagasakiin.


title: Ilmasodankäynnin historia

text: Saksalaiset käyttivät toisessa maailmansodassa maahanlaskujoukkoja ensi kerran laajamittaisesti. Laskuvarjojoukot tai purjelentokoneilla laskeutuneet joukot ottivat haltuunsa tärkeitä kohteita vihollisen selustassa. Liittoutuneet käyttivät maahanlaskujoukkoja samoin toistuvasti sodan aikana.


title: Ilmasodankäynnin historia

text: Vuonna 1944 Englannissa ja Saksassa otettiin käyttöön suihkulentokone.


title: Ilmasodankäynnin historia

text: Helikopterin kehitys alkoi 1900-luvun alkupuolella. Juan de la Ciervan kehittämä autogiro lensi ensi kerran tammikuussa 1923. Jo 1930-luvulla autogiroa käytettiin tiedusteluun. Yhdysvalloissa Igor Sikorskyn VS-300 lensi toukokuussa 1940. Vuonna 1942 lensi Sikorskyn XR-4, jota tuotettiin 233 kappaletta. Bellin ensimmäinen helikopteri lensi vuonna 1942. Saksassa Anton Flettner kehitti ensin kaksiroottorisen FI 265:n ja vuoteen 1941 mennessä Flettnerin FI 282:n. Flettnerin kilpailija oli Focke Achgelis -yritys, jonka kehitystyö johti Fa 223:n syntymiseen.


title: Ilmasodankäynnin historia

text: Suihkulentokoneiden kehitys oli toisen maailmansodan jälkeen erittäin nopeaa. Se kulki kahta linjaa: toiset maat keskittyivät monitoimihävittäjän kehittämiseen, kun taas toisissa maissa suunniteltiin jokaiseen tehtävään eri suihkukone, eli esimerkiksi rynnäkkökone, tiedustelukone ja torjuntahävittäjä. Ensimmäisen kerran suihkukoneita käytettiin laajasti Korean sodassa.


title: Ilmasodankäynnin historia

text: Aluksi keskityttiin kehittämään nopeutta ja nousukykyä. 1950-luvulla palveluskäytössä oli koneita jotka saavuttivat 15 kilometrin korkeudessa kahden Machin nopeuden (kaksinkertainen äänennopeus). Koneet kasvoivat isoiksi ja hävittäjienkin lentoonlähtöpaino nousi 20 tonniin.


title: Ilmasodankäynnin historia

text: Lähi-idässä käytyjen sotien ja Vietnamin sodan kokemusten jälkeen kehitystyössä keskityttiin lyhentämään lentoonlähtö- ja laskumatkaa, pidentämään toimintasädettä ja parantamaan ketteryyttä. Suihkukoneiden käyttöönoton jälkeen oli oletettu, että lentokoneiden välinen kaartotaistelu jäisi historiaan, mutta tämä oletus osoittautui vääräksi. Hävittäjien tehtäviin tuli toisten lentokoneiden torjumisen lisäksi myös risteilyohjusten torjuminen. Rynnäkkötehtävissä koneen aseiksi tulivat tykkien ja perinteisten pommien lisäksi raketit ja polttovaikutuspommit. Ilmataisteluun tuli aseistukseksi konetykin rinnalle maaliinhakeutuvat ilmataisteluohjukset. Kaiken teknisen kehityksen tuloksena hävittäjistä tuli niin kalliita, että suurvallatkin pystyvät tuottamaan niitä vain rajallisia määriä.


title: Ilmasodankäynnin historia

text: Kylmän sodan aikana kehittyi suuria tiedustelu- ja taistelunjohtokoneita, sekä suuria kuljetuskoneita. Tiedustelu- ja taistelunjohtokoneet pystyvät tutkilla ja muilla valvontalaitteilla valvomaan maakohteiden liikettä satojen kilometrien etäisyydeltä. Kuljetuskoneita käyttämällä voidaan tehdä nopeita joukkojen ja kaluston keskityksiä. Tämän vuoksi lentokenttien puolustamisesta tuli entistä tärkeämpää. Kylmän sodan aikana ilmatilan sotilaallinen merkitys kasvoi ja puolueettomillakin mailla piti olla uskottava ilmapuolustus myös rauhan aikana. Suurvallat alkoivat tiedustella toisten valtioiden tutka- ja valvontajärjestelmien tehokkuutta ajoittaisilla tiedustelulennoilla.


title: Ilmasodankäynnin historia

text: Kylmän sodan alussa suurvallat perustivat strategiansa ydinasepelotteeseen. Sodan aikana strategisten ilmavoimien oli tarkoitus hyökätä ydinpommein vastustajan kaupunkeja ja muita kohteita vastaan.


title: Ilmasodankäynnin historia

text: Korean sodan alussa helikoptereiden käyttö rajoittui tiedusteluun ja tulenjohtoon. Sodan aikana helikoptereita alettiin käyttää myös haavoittuneiden ja tarvikkeiden kuljettamiseen. Sodan lopussa helikoptereita oli käytössä yli 1100.


title: Ilmasodankäynnin historia

text: Vietnamin sodassa Yhdysvallat käytti helikoptereita laajamittaisesti sotatoimissa. Bell UH-1 yleishelikopteria muunnettiin erilaisiin kuljetus- ja taistelutarkoituksiin. Sodan kokemusten perusteella alkoi eri tehtäviin erikoistuneiden helikoptereiden kehitystyö ja syntyi muun muassa taisteluhelikopteri. Yhdysvallat menetti Vietnamin sodassa noin 5 000 helikopteria.


title: Ilmasodankäynnin historia

text: Lentokoneiden ilmassa tapahtuvaa polttoainetankkausta oli ideoitu jo ensimmäisen maailmansodan aikana. Ensimmäisen kerran todellista ilmassa tapahtunutta tankkausta kokeiltiin vuonna 1923 Yhdysvalloissa. Seuraavat laajamittaiset kokeilut tapahtuivat Britanniassa vuonna 1938. Ilmatankkausta kehitettiin eteenpäin toisen maailmansodan jälkeen Yhdysvalloissa ja vuoteen 1948 mennessä oli kehitetty nykyaikaisen ilmatankkauksen menetelmät. Yhdysvalloilla oli 1950-luvulla jo useita satoja ilmatankkauskoneita. Myös muissa maissa ilmatankkaus otettiin käyttöön.


title: American Le Mans Series -kausi 2004

text: American Le Mans Series -kausi 2004 oli kuudes American Le Mans Series -kausi, joka alkoi 20. maaliskuuta 2004 ja päättyi 16. lokakuuta 2004 yhdeksän kilpailun jälkeen. Sarjan autot jaettiin neljään luokkaan: LMP1, LMP2, GTS ja GT.


title: American Le Mans Series -kausi 2004

text: Yleiskilpailun voittaja lihavoituna.


title: American Le Mans Series -kausi 2004

text:
Pisteitä jaettiin kymmenelle parhaalle seuraavasti:
Poikkeuksena oli Montereyn neljän tunnin kisa, jossa pisteet jaettiin seuraavasti:
Sebringin 12 tunnin ajossa Petit Le Mansissa pisteet jaettiin seuraavasti:


title: American Le Mans Series -kausi 2004

text: Autot, jotka eivät onnistuneet suorittamaan 70 % voittajan ajamasta matkasta, eivät saaneet pisteitä. Tallit saavuttivat pisteitä vain korkeimmin sijoittuneesta autostaan.


title: Street Drum Corps

text:
Street Drum Corps on punkrock-perkussio-yhtye, joka on perustettu Los Angelesissa vuonna 2004. Yhtyeeseen kuuluvat Bobby Alt (laulu ja rummut), Adam Alt (rummut) sekä Frank Zummo (rummut). Yhtyeen livekokoonpanossa on mukana kitaristi Scott Zant.
Yhtye on julkaissut kaksi levyä ja kolmas levy julkaistaan vuoden 2010 loppukesällä/syksyllä.


title: Street Drum Corps

text: Street Drum Corps -yhtyeellä on maailmanlaajuinen kannustusyhteisö Yell Squad. Maittan ja kielialueittain on perustettu omia Yell Squad -ryhmiä. Suomen kannattajajoukot kulkevat nimellä "Yell Squad Finland."


title: Natalia Rodríguez

text: Natalia Rodríguez Martínez (s. 2. kesäkuuta 1979 Tarragona) on espanjalainen 1 500 metrin juoksija.


title: Natalia Rodríguez

text: Hän osallistui Sydneyn olympialaisiin 2000, muttei päässyt alkueristä jatkoon. Edmontonin MM-kilpailuissa 2001 hän oli kuudes, kuten myös Münchenin EM-kilpailuissa 2002. Pariisin MM-kilpailuissa 2003 hän jäi välieriin ja Budapestin sisäratojen MM-kilpailuissa 2004 alkueriin. Ateenan olympialaisissa 2004 hän oli kymmenes ja Helsingin MM-kilpailuissa 2005 kuudes.


title: Natalia Rodríguez

text: Vuosilta 2006 ja 2007 häneltä ei löydy tilastotuloksia, mutta Pekingin olympialaisissa 2008 hän teki paluun arvokisoihin ollen kuudes. Ensimmäisen arvokisamitalinsa, hopeaa, hän sai Torinon sisäratojen EM-kilpailuissa 2009. Berliinin MM-kilpailuissa 2009 hän oli maalissa ensimmäisenä, mutta tuli hylätyksi Gelete Burkan kaatamisesta.


title: Natalia Rodríguez

text: Dohan sisäratojen MM-kilpailuissa 2010 hän voitti jälleen hopeaa. Myöhemmin samana vuonna hän voitti pronssia Barcelonan EM-kilpailuissa ajalla 4.01,30. Daegun MM-kilpailuissa 2011 hän sai jälleen pronssia ajalla 4.05,87.


title: Natalia Rodríguez

text: Rodríguez on voittanut Espanjan-mestaruuden 1 500 metrillä ulkoradoilla vuosina 2000–2005, 2009–2010 ja 2012–2013 sekä sisäradoilla vuosina 2004, 2009–2010 ja 2013.


title: Windsor (Berkshire)

text: Windsor on kaupunki Englannissa, Berkshiressä Lontoon länsipuolella Thamesin rannalla. Windsorin linna sijaitsee Windsorissa. Kaupungin asukasluku on 28 324. Old Windsorin kylä sijaitsee vajaa neljä kilometriä Windsorista etelään, aiemmin Windsorin kaupunkia kutsuttiinkin New Windsoriksi.


title: Windsor (Berkshire)

text: Alueella on ollut roomalaista asutusta, ja saksit perustivat sinne linnoituksen. Nykyisen linnan kivimuureja alettiin rakentaa paaluvarustuksen sijaan 1100-luvun loppupuolella. Kuningas Henrik VI:n valtakaudella joen toiselle puolelle perustettiin Etonin koulu. Vuonna 1673 Windsorista Lontooseen avattiin postivaunureitti. Toisen maailmansodan aikana kaupunkia pommitettiin pahoin. Linnassa oli suuri tulipalo vuonna 1992.


title: Kihuviistäjä

text: Kihuviistäjä ("Pterodroma solandri") on ulappaliitäjien heimoon kuuluva valtamerilintu. Se pesii vain Australiaan kuuluvilla Lord Howella ja Norfolkinsaariin kuuluvalla Philip Islandilla. Populaation koko on noin 100 000 yksilöä. Pesimäajan ulkopuolella laji vaeltelee Tyynenmeren keskiosissa. John Gould kuvaili lajin holotyypin Bassinsalmesta 1844.


title: Laineviistäjä

text: Laineviistäjä ("Pterodroma ultima") on ulappaliitäjien heimoon kuuluva valtamerilintu. Sen esiintymisalue käsittää eteläisellä Tyynellämerellä sijaitsevat Pitcairnin saariryhmän, Tuamotun saariston, Australsaaret ja Gambiersaaret, mahdollisesti myös Cookinsaaret. Robert Cushman Murphy kuvaili lajin holotyypin Oenon saarelta 1949.


title: Karibianviistäjä

text: Karibianviistäjä ("Pterodroma hasitata") on ulappaliitäjien heimoon kuuluva valtamerilintu. Sen elinympäristö käsittää varmuudella vain Hispaniolan saaren, jonka lisäksi Kuubassa pesinee pieni populaatio. Se on pesinyt Jamaikalla, Guadeloupella ja Martiniquella, mutta lienee niiltä hävinnyt. Heinrich Kuhl kuvaili lajin holotyypin 1820.


title: Chilenviistäjä

text: Chilenviistäjä ("Pterodroma externa") on ulappaliitäjien heimoon kuuluva Chilen kotoperäinen valtamerilintu. Se pesii vain Juan Fernándezin saariin kuuluvalla Alejandro Selkirkin saarella. Populaation koko on noin kolme miljoonaa yksilöä. Osbert Salvin kuvaili lajin holotyypin Juan Fernándezin saarilta 1875.


title: Matti Rinta

text: Matti Rinta (25. huhtikuuta 1871 Isokyrö – 5. tammikuuta 1908 Kangasala) oli suomalainen kansakoulunopettaja ja kirjailija.


title: Matti Rinta

text: Rinta toimi viimeksi Kangasalan kirkonkylän koulun opettajana.


title: Maininkiviistäjä

text: Maininkiviistäjä ("Pterodroma neglecta") on ulappaliitäjien heimoon kuuluva valtamerilintu. Sen elinympäristö käsittää Tyynenmeren etelä- ja itäosia. Alalaji "juana" pesii Chilen Juan Fernándezin saarilla, ja nimialalaji "neglecta" Lord Howelta ja Kermadecsaarilta Pääsiäissaarille. Populaation koko on 150 000–200 000 yksilöä. Hermann Schlegel kuvaili lajin holotyypin Raoulsaarelta Kermadecsaarilta 1863.


title: Kriketin Euroopan-liiga 2008

text: Kriketin Euroopan-liigassa pelattiin vuonna 2008 1. ja 2.divisioonassa.


title: Kriketin Euroopan-liiga 2008

text: 1.divisioona pelattiin 25-31. heinäkuuta Dublinissa, Irlannissa. Kotijoukkue Irlanti voitti turnauksen. Norja putosi 2. divisioonaan, mutta sai kuitenkin paikan maailmanliigan 6.divisioonassa.


title: Kriketin Euroopan-liiga 2008

text: 2.divisioona pelattiin 18-23. elokuuta Guernseyssa. Turnauksen voitti Jersey, joka pääsi myöhemmin karsimaan paikasta 1.divisioonaan jonne nousikin. Sarjan kakkonen ja kolmonen, Guernsey ja Gibraltar saivat paikan Kriketin maailmanliigan 7.divisioonassa.


title: August Leonard Furuhjelm

text: August Leonard Furuhjelm (21. syyskuuta 1846 Hauho – 18. toukokuuta 1908 Kalvola) oli suomalainen opettaja ja ruotsin kielellä kirjoittanut kirjailija.


title: August Leonard Furuhjelm

text: Furuhjelmin vanhemmat olivat Carl Emil Furuhjelm ja Margareta Charlotta Gripenberg. Hän toimi englannin kielen opettajana Helsingissä muun muassa polyteknillisessä opistossa, merikoulussa ja ruotsalaisessa reaalilyseossa.


title: Elias Koskimies

text: Elias Koskimies (s. 6. tammikuuta 1974) on suomalainen elokuvaohjaaja, käsikirjoittaja ja kirjailija. Suomessa hänet tunnetaan parhaiten "Presidentin kanslia" -satiirin ohjaajana ja yhtenä sen käsikirjoittajista. Kansainvälistä huomiota hän on saanut palkitulla "I've Only Just Begun" -lyhytelokuvallaan.Lisäksi Koskimies on toiminut muun muassa "Uutisvuodon" käsikirjoitusryhmässä (2002–2004), ollut luomassa Formaatti-Finlandialla palkittua "Äidit ja tyttäret" -televisioformaattia ja esiintynyt sivuroolissa "Uutishuone"-televisiosarjassa. Oulun musiikkivideofestivaalien yhteydessä Koskimies on toiminut Pumpeligaalan ohjaajana (mm. 2000) ja tuomariston jäsenenä (2008).


title: Elias Koskimies

text: Koskimiehen ohjaamia mainoksia ja trailereita:Mainostuotantoyhtiönä OY Directors Guild AB; poikkeuksena Pakko Tanssia -trailer, jonka tuotantoyhtiö Metronome Film & Television.


title: Sara Bernat

text: Sara Bernat on espanjalainen pornonäyttelijä. Hänen aktiivinen uransa kesti vuodesta 1997 vuoteen 2003. Hänet palkittiin FICEB:n parhaan espanjalaisen naisnäyttelijän Ninfa-palkinnolla vuonna 2000. Hän oli myös ehdolla AVN-palkinnon saajaksi vuonna 2002 parhaasta ryhmäseksikohtauksesta videolla.


title: Alaston kaupunki

text: Alaston kaupunki ("The Naked City") on Jules Dassinin ohjaama yhdysvaltalainen rikoselokuva vuodelta 1948. Siinä seurataan New York Cityn poliisia kuuden päivän ajan, kun he tutkivat murhatapausta.


title: Alaston kaupunki

text: Elokuvaklassikko "Alaston kaupunki" kuvattiin New Yorkissa aidoilla tapahtumapaikoilla, ja elokuvan realistisella ja tällä niin sanotulla puolidokumenttimaisella kerrontatavalla on ollut suuri vaikutus poliisielokuvan ja myös televisiosarjojen syntyyn ja kehitykseen. Idean pohjalta tehtiin televisiosarjaa 1958–1963. Se oli Edvin Laineen ohjaaman suomalaisen elokuvan "Yhden yön hinta" (1952) esikuva.


title: Alaston kaupunki

text: Tarinassa tutkitaan mannekiinin murhaa, johon liittyy laitapuolen väkeä ja rikkaita.


title: Alaston kaupunki

text: Elokuva sai Oscar-palkinnot:


title: Alaston kaupunki

text: Elokuva on vuonna 2007 valittu amerikkalaisten klassikkoelokuvien luetteloon National Film Registryyn.


title: Outi Ikonen

text: Outi Ikonen (s. 1974) on suomalainen kirjailija. Hän on toiminut "Salattujen elämien" ja "Käenpesän" käsikirjoittajana. Ikonen on kirjoittanut Salatut elämät -kirjasarjan kirjat "Ami ja ensirakkaus", "Annika ja Amerikan unelma", "Ken ja Sauli – kaukana kotoa" ja "Salla ja haaveiden kaupunki".


title: Kukkosi

text: Kukkosi (, vatjaksi "Kukkuzi") on Suuren-Lutskan kunnassa Venäjällä sijaitseva kylä. Kylä sijaitsee Laukaanjoen itäpuolella sen sivujoen Tšornajan suuhun muodostuneen lahdekkeen rannalla. Ensimmäinen maininta kylästä on vuodelta 1684, jolloin siitä käytettiin nimitystä "Kuckus". Vuonna 1848 kylässä asui 319 asukasta ja vuonna 1901 kylässä oli 120 taloa. Kylän alkuperäiset asukkaat ovat vatjalaisia ja inkeroisia. Kylässä puhuttiin Kukkosin murretta, joka luokitellaan yleensä vatjan kielen murteeksi, mutta joidenkin mielestä se on lähempänä inkeroista.


title: Ksenija Ryžova

text: Ksenija Olegovna Ryžova (, o.s. Vdovina (Вдовина), s. 19. huhtikuuta 1987 Lipetsk) on venäläinen pikajuoksija.


title: Ksenija Ryžova

text: Ryžova kuului Venäjän kultajoukkueeseen alle 23-vuotiaiden EM-kilpailuissa 4 × 100 metrin viestijuoksussa Debrecenissä 2007 ja 4 × 400 metrin viestijuoksussa Kaunasissa 2009. Dohan sisäratojen MM-kilpailuissa 2010 hän voitti hopeaa 4 × 400 metrin viestijuoksussa yhdessä Svetlana Pospelovan, Natalja Nazarovan ja Tatjana Firovan kanssa. Pariisin sisäratojen EM-kilpailuissa 2011 hän juoksi toisen osuuden Venäjän kultajoukkueessa 4 × 400 metrin viestissä. Daegun MM-kilpailuissa 2011 hän juoksi alkuerissä 4 × 400 metrin viestissä. Toisella kokoonpanolla loppukilpailussa juossut joukkue sai pronssia.


title: Ksenija Ryžova

text: Ryžova juoksi Moskovan MM-kilpailuissa 2013 kolmannen osuuden kultaa voittaneessa Venäjän 4 × 400 metrin viestijoukkueessa. 400 metrillä hän sijoittui seitsemänneksi. Sopotin sisäratojen MM-kilpailuissa 2014 hän selviytyi 400 metrillä välieriin ja juoksi 4 × 400 metrin viestissä neljänneksi sijoittuneessa Venäjän joukkueessa. Hän kuitenkin antoi Sopotissa positiivisen dopingnäytteen ja hänen tuloksensa hylättiin ja hän sai yhdeksän kuukauden kilpailukiellon ajalle 1.4.2014–31.12.2014.


title: Brescello

text: Brescello on kunta Reggio Emilian maakunnassa Italiassa Pojoen laaksossa. Brescellon tunnettiin Antiikin Roomassa nimellä Brixellum.


title: Brescello

text: Isä Camillo -elokuvat kuvattiin Brescellossa, jossa on myös niille omistettu museo.


title: Kriketin Euroopan-liiga 2007

text: Kriketin Euroopan-liigaa pelattiin vuonna 2007 vain 3.divisioonassa Antwerpenissa, Belgiassa.


title: Kriketin Euroopan-liiga 2007

text: Lohko A


title: Kriketin Euroopan-liiga 2007

text: Lohko B


title: Kriketin Euroopan-liiga 2007

text:
Espanja voitti Man-saaren vähempien palojen perusteella.
Kroatia nousi 2.divisioonaan (2008).


title: Kriketin Euroopan-liiga 2007

text:
Suomen ja Belgian ottelu lyhennettiin 29 oversiin ja Portugali-Kypros 42 oversiin.
Suomi ja Kypros putosivat 4.divisioonaan (2009).


title: Sipoon kirkko

text: Sipoon kirkko voi tarkoittaa seuraavia:


title: Artjärven kirkko

text: Artjärven kirkko on kirkkorakennus Orimattilan Artjärvellä, Päijät-Hämeessä. Se on puinen, päätytornillinen ristikirkko. Sen suunnittelusta on vastannut arkkitehti Anders Fredrik Granstedt. Empirevaikutteinen kirkko on valmistunut vuonna 1840. Se on neljäs kirkkorakennus Artjärvellä. Ensimmäisen kirkkonsa Artjärvi sai 1636, toisen 1664 ja kolmannen 1739.


title: Artjärven kirkko

text: Kirkon alttaritauluna on Matilda Wulffertin maalaus Kristus Getsemanessa. Se on lahjoitettu 1848. Saarnastuoli on vuodelta 1872 ja sen on tehnyt paikallinen maanviljelijä. Kirkossa on esineistöä myös aiemmista kirkoista. Sivuseinällä oleva votiivitaulu on vuodelta 1677. 1700-luvun epitafialttari on sakastissa. Kirkonkellot vuosilta 1644 ja 1829 ovat käytössä edelleen.


title: Luettelo televisiosarjan Koira haudattuna jaksoista

text: Tämä on luettelo yhdysvaltalaisen televisiosarjan Koira haudattuna ("Jake and the Fatman") jaksoista. CBS esitti sarjaa vuosina 1987–1992. Jaksot on nimetty tunnettujen swing-kappaleiden mukaan.


title: Tom Henning Øvrebø

text: Tom Henning Øvrebø (s. 26. kesäkuuta 1966 Oslo) on norjalainen entinen jalkapalloerotuomari. Hän tuomitsi urallaan useita Mestarien liigan ja Uefa-cupin otteluita. Ammatiltaan Øvrebø on psykologi.


title: Tom Henning Øvrebø

text: Øvrebø tuomitsi ensimmäisen ottelunsa Tippeligaenissa 20. syyskuuta 1992. Kaksi vuotta myöhemmin hänestä tuli kansainvälinen erotuomari. Hänet on palkittu Norjan pääsarjan parhaana erotuomarina eli Kniksen-palkinnolla viisi kertaa vuosina 2001, 2002, 2003, 2005 ja 2006. Øvrebø on tuominnut myös kaksi Norjan cupin loppuottelua vuosina 1999 ja 2006.


title: Tom Henning Øvrebø

text: Hän oli tuomitsemassa vuoden 2008 EM-kilpailuja, joka oli ensimmäinen iso arvokisaturnaus hänen urallaan maajoukkuetasolla. Kisoissa hän tuomitsi kaksi alkulohkojen ottelua, Saksa–Puola ja Italia–Romania. Jälkimmäisestä ottelusta hän sai osakseen kritiikkiä, eikä täten tuominnut enää turnauksen pudotuspeleissä.


title: Tom Henning Øvrebø

text: Øvrebø toimi erotuomarina muutamissa vuoden 2010 MM-kilpailujen karsintaotteluissa. Hän kuului 14 esivalitun erotuomarin joukkoon, joista lopulta 10 valittiin itse MM-kilpailuihin erotuomariksi. Øvrebø jäi valitun kymmenikön ulkopuolelle.


title: Tom Henning Øvrebø

text: Kansainvälisten ottelujen tuomitsemisen Øvrebø lopetti jäätyään ulos MM-kisoissa. Tippeligaenissa hän vihelsi vuoteen 2013 asti.


title: Tom Henning Øvrebø

text: Kauden 2008–2009 Mestarien liigan välierien toisessa osaottelussa Chelsean ja Barcelonan välillä Øvrebø sai osakseen suurta kritiikkiä. Hän jätti asiantuntijoiden mukaan viheltämättä kaikkiaan kuusi rangaistuspotkua Chelsealle ja myös Barcelona-puolustaja Éric Abidalin ulosajo oli kyseenalainen. Pelin päätyttyä useat Chelsea-pelaajat kävivät kuumana norjalaiserotuomarille mukaan lukien Didier Drogba, joka sai myöhemmin neljän ottelun pituisen rangaistuksen epäasiallisesta käyttäytymisestään. Chelsea-valmentaja Guus Hiddink totesi tuomaroinnin olleen huonointa, mitä hän on koskaan nähnyt.


title: Tom Henning Øvrebø

text: Øvrebø joutui jälleen kerran myrskynsilmään, kun hän oli hyväksynyt vuoden 2009–2010 Mestarien liigan Bayern Münchenin ja Fiorentinan välisessä pudotuspeliottelussa selväksi paitsiotilanteeksi osoittautuneen maalin. Fiorentina-valmentaja Cesare Prandelli oli ottelun jälkeen hyvin pettynyt tuomarityöskentelyyn.


title: Mario Suárez

text: Mario Suárez Mata (s. 24. tammikuuta 1987 Alcobendas, Madridin maakunta, Espanja) on espanjalainen jalkapalloilija, joka edustaa Espanjan Primera Divisiónissa pelaavaa Valenciaa. Hän on pelipaikaltaan keskikenttäpelaaja.


title: Mario Suárez

text: Atlético Madridin kasvatti, Suárez teki ensiesiintymisensä edustusjoukkueessa 6. marraskuuta 2005, pelaten neljä minuuttia 0–0 tasapelissä Sevillaa vastaan. Myöhemmin hän esiintyi vielä kolme kertaa edustusjoukkueessa (sisältäen kaksi kokonaista peliä).


title: Mario Suárez

text: Kausina 2006–2008, Suárez joutui lainalle kaksi kertaa. Ensiksi Valladolidiin ja sieltä Celta Vigoon. Valladolidissa hän pelasi 23 ottelua tehden kolme maalia, ja oli muutenkin tärkeässä roolissa nostamassa joukkuetta takaisin pääsarjaan. Celta Vigossa Suárez pelasi 26 ottelua ja teki niissä kaksi maalia.


title: Mario Suárez

text: Elokuussa 2008 Mallorca osti Suárezin, ja hän teki joukkueen kanssa neljän vuoden sopimuksen. Kesäkuussa 2010 Atlético käytti pelaajaan varaamansa takaisinosto-oikeuden ja Suárez palasi takaisin kasvattajaseuraansa. Toisen Atlético-pestinsä aikana Suárez voitti kaikkiaan kuusi palkintoa, mukaan lukien liigamestaruuden kaudella 2013–2014. Hän siirtyi nykyiseen seuraansa Italiaan heinäkuussa 2015.


title: Mario Suárez

text: Suárez pelasi Espanjan paidassa jalkapallon alle 20-vuotiaiden maailmanmestaruuskilpailuissa Kanadassa vuonna 2007. Hän teki maalin rangaistuspotkusta 2-1 Espanjan voittoon päättyneessä ottelussa Sambiaa vastaan. Suárez on pelannut kolme ottelua maansa A-maajoukkueessa. Hän teki maajoukkuedebyyttinsä helmikuussa 2013 Uruguayta vastaan pelatussa ystävyysottelussa.


title: Tim Kang

text: Yila Timothy ”Tim” Kang (s. 16. maaliskuuta 1973 San Francisco, Kalifornia, Yhdysvallat) on yhdysvaltalainen näyttelijä. Hänet tunnetaan parhaiten roolistaan Kimball Chona televisiosarjassa "Mentalist" (2008–2015). Kang on näytellyt myös televisiosarjoissa "Monk", "", "Hädän hetkellä", "Sopranos" ja "Vampyyripäiväkirjat" sekä elokuvissa "Robot Stories" (2003), "Flight Safety" (lyhytelokuva, 2004), "What Remains" (lyhytelokuva, 2006), "Rambo" (2008) ja "Mister Green" (lyhytelokuva, 2010).


title: Hendersoninviistäjä

text: Hendersoninviistäjä ("Pterodroma atrata") on ulappaliitäjien heimoon kuuluva erittäin uhanalainen valtamerilintu. Se elää Pitcairnin saariryhmään kuuluvalla Henderson Islandilla eteläisellä Tyynellämerellä. Populaation koko on noin 16 000 paria. Gregory Mathews kuvaili lajin holotyypin 1912.


title: Owain Yeoman

text: Owain Sebastian Yeoman (s. 2. heinäkuuta 1978 Chepstow, Monmouthshire) on walesilainen näyttelijä. Hänet tunnetaan parhaiten roolistaan televisiosarjassa "Mentalist", jossa hän esittää agentti Wayne Rigsbyä.


title: Owain Yeoman

text: Yeoman on näytellyt myös tv-sarjoissa "Generation Kill", "The Nine", "Kitchen Confidental" ja "Midsomerin murhat". Lisäksi hän on näytellyt myös elokuvassa "Troija" (2004). Yeoman on valmistunut Royal Academy of Dramatic Artsista Lontoossa vuonna 2003.


title: Owain Yeoman

text: Yeoman oli naimisissa näyttelijä Lucy Davisin kanssa vuodesta 2006 vuoteen 2011 saakka. Vuonna 2013 hän meni uudelleen naimisiin, tällä kertaa korusuunnittelija Gigi Yallouzin kanssa.


title: Owain Yeoman

text: Yeoman on vegetaristi ja harrastaa valokuvausta.


title: Sirppiviistäjä

text: Sirppiviistäjä ("Pterodroma alba") on ulappaliitäjien heimoon kuuluva valtamerilintu. Sen elinympäristö käsittää Tyynenmeren keskiosan saaristot Tongan, Phoenixsaaret ja Linen Kiribatissa, Marquesassaaret, Tuamotun ja Pitcairnin. Populaation koko on noin 10 000 paria. Johann Friedrich Gmelin kuvaili lajin holotyypin Kiritimatista 1789.


title: Kaija Olin-Arvola

text: Kaija Irmeli Olin-Arvola (s. 16. marraskuuta 1948 Sammatti) on Raaseporissa asuva suomalainen runoilija. Hänen teoksiaan ovat kustantaneet ja julkaisseet muun muassa Kulttuuriyhdistys Vastahanka ja Tuulentupa sekä Myllylahti-kustantamo. Hän on osallistunut myös moniin antologioihin, muun muassa kirjailija Keijo Siekkisen teoksista kertovan kirjan (Keijo Siekkinen, kirjojen keskellä, Jyväs-Ainola 2013) tekemiseen.


title: Kaija Olin-Arvola

text: Runojen ohella hän on kirjoittanut pakinoita ja kolumneja Rakentajaan, Karkkilan Seutuun, Karkkilalaiseen ja Hyväntuulen lehteen vuosina 1980–1995 sekä opintoaineistoja Kansan Sivistystyön Liitolle, Suomen Demokratian Pioneerien Liitolle ja Kuluttajaliitolle vuosina 1973–1983. Hän on työskennellyt myös kriitikkona, opettajana, toimittajana ja tiedotussihteerinä sekä kääntäjänä Moskovassa ja Berliinissä seitsemänkymmentä luvulla. Hän sai Alfred Kordelinin säätiön apurahan vuonna 1984 ja opetusministeriön apurahan vuonna 1992. Hän opiskeli sanataidetta Oriveden opistossa vuosina 1994-1995 sekä stipendikurssilla kesällä 1995. Hän suoritti sanataiteen approbaturin Jyväskylän yliopistossa 1995.


title: Kaija Olin-Arvola

text: Vuodesta 2016 hän on kirjoittanut nettijulkaisu Vastavalkeaan.


title: Kaija Olin-Arvola

text: Hän on naimisissa toimittaja Kari Arvolan kanssa ja hänellä on yksi lapsi.


title: Kaija Olin-Arvola

text: Hän on euroedustaja Paavo Väyrysen perustaman Kansalaispuolueen asiantuntijajäsen.


title: Kaija Olin-Arvola

text: Hänen ensimmäisen kokoelmansa "Kaikki kertautuu" julkaisi Kulttuuriyhdistys Vastahanka vuonna 1994. Yhdessä toimittaja Marja Hollin kanssa hän on kirjoittanut dekkarin "Aika jättää". Viimeisin teos on valikoiduista runoista koostuva kokoelma "Mikään ei pääty." Sen on kustantanut Mediapinta osana kirjasarjaansa "Suomi 100 runokirjaa".


title: Amanda Righetti

text: Amanda Righetti (s. 4. huhtikuuta 1983 St. George, Utah, Yhdysvallat) on yhdysvaltalainen näyttelijä. Hänet tunnetaan parhaiten televisiosarjasta "Mentalist", jossa hän näytteli agentti Grace Van Peltiä. Hänet tunnetaan myös televisiosarjoista "Reunion", "O.C.", "Aloha Havaiji" ja "C.S.I." Righetti on näytellyt lyhytelokuvassa "Matter" (2008).


title: Amanda Righetti

text: Amanda Righetti on naimisissa elokuva-alalla toimivan Jordan Alanin kanssa. He saivat ensimmäisen lapsensa tammikuussa 2013. Righetti on nuorin kahdeksasta lapsesta, hänellä on kuusi siskoa ja yksi veli. Hän vietti lapsuutensa Las Vegasissa.


title: Sirppisuurisilmä

text: Sirppisuurisilmä ("Priacanthus hamrur") on koralliriuttojen suurisilmäinen punasävyinen kala. Se voi kasvaa 45 cm pitkäksi. Sitä tavataan indopasifiselta merialueelta koralliriuttojen liepeiltä 8-250 metrin syvyydessä. Se syö pieniä kaloja sekä äyriäisiä ja muita selkärangattomia.


title: Bronisław Kaper

text: Bronisław Kaper (myös Bronislau Kaper) (5. helmikuuta 1902 Varsova, Puola – 25. huhtikuuta 1983 Beverly Hills, Kalifornia, Yhdysvallat) oli puolalainen elokuvasäveltäjä. Hän teki elokuvamusiikkia Saksassa, josta Adolf Hitlerin noustua valtaan muutti Pariisiin ja sieltä Hollywoodiin, Yhdysvaltoihin vuonna 1935.


title: Bronisław Kaper

text: Kaper oli neljä kertaa Oscar-ehdokkaana. Palkinnon hän sai vuoden 1953 elokuvasta "Lili".


title: Baskirianponi

text: Baskirianponi on Venäjältä kotoisin oleva hevosrotu, joka on peräisin jääkautta edeltävältä ajalta. Yleensä se on väriltään rautias, ruunikko tai voikko, mutta joskus myös kimo tai hiirakko. Baskirianponin säkäkorkeus on noin 140 senttiä.


title: Ideaali (artisti)

text: Ideaali (oik. Jussi Jokela, s. 8. huhtikuuta 1986) on lahtelainen rap-artisti. Ideaali on julkaissut viisi albumia, joista viimeisimmän yhdessä veljensä Jay Who?:n kanssa. Ideaali oli myös vierailemassa Royal Familyn Royal Radio -albumilla, sekä Open Recordsin julkaisemalla Suomi HipHop-kokoelma 4:lla. Vuonna 2010 Ideaali kilpaili veljensä Jay Who?:n kanssa mukana vuoden 2010 Kuorosota-ohjelmassa Asteen johtamassa Lahden kuorossa.


title: Epping Forest

text: Epping Forest on 24 neliökilometrin laajuinen metsäalue Suur-Lontoon ja Essexin rajalla Englannissa Lea- ja Roding-jokien välisellä selänteellä. Metsä oli alkujaan kuninkaallinen metsästysalue. Nykyisin se on on suosittu virkistäytymis- ja ulkoilukohde. Sitä ylläpitää City of London Corporation.


title: Epping Forest

text: Epping Forest on erittäin vanhana ja lähellä kaupunkiasutusta sijaitsevana metsänä ekologisesti ja tieteellisesti tärkeä, ja metsä onkin laajalti suojeltu. Alueen puusto koostuu muun muassa tammista, pyökeistä ja valkopyökeistä. Metsän alueelta on myös löydetty kahdesta paikkaa rautakauden aikaisia asutuksia.


title: Epping Forest

text: Epping Forest esiintyy taiteissa ja populaarikulttuurissa monissa erilaisissa yhteyksissä. Taiteilija Jacob Epstein asui aivan metsän vieressä ja on julkaissut useita sitä kuvaavia teoksia. Rockyhtye Genesis puolestaan on levyttänyt kappaleen "The Battle of Epping Forest".


title: Feel the Steel

text: Feel the Steel on toinen albumi hard rock/glam metal -yhtye Steel Pantherilta ja on heidän ensimmäinen julkaisunsa suuren levy-yhtiön kautta. Kappaleet "Fat Girl", "Stripper Girl" ja "Hell's On Fire" ovat uudelleenäänityksiä yhtyeen debyyttialbumi "Hole Patrolilta". "Death To All But Metal" on uudelleenäänitys "Hey That's What I Call Sludge! Vol. 1" -kokoelmalla julkaistusta kappaleesta.


title: Herbert

text: Herbert on germaanisperäinen miehen etunimi, jonka osat merkitsevät sotajoukkoa ("heri") ja loistavaa ("bert").


title: Herbert

text: Suomessa nimi Herbert oli maaliskuuhun 2017 mennessä annettu 1 496 henkilölle. Suomenruotsalaisen kalenterin mukaan Herbertin nimipäivä on 16. maaliskuuta, joka on Kölnin arkkipiispa Heribertuksen (k. 1021) kirkollinen muistopäivä.


title: Cédric Van Branteghem

text: Cédric Marie Carlos Thérèse Van Branteghem (s. 13. maaliskuuta 1979 Gent) on belgialainen 400 metrin juoksija.


title: Cédric Van Branteghem

text: Vuonna 2002 hän pääsi välieriin Wienin sisäratojen MM-kilpailuissa ja oli kuudes Münchenin EM-kilpailuissa. Hän selviytyi välieriin myös vuonna 2003 sekä Birminghamin sisäratojen MM-kilpailuissa että Pariisin MM-kilpailuissa. Välieriin asti hän selvisi niin ikään vuosien 2004 ja 2008 olympialaisissa.


title: Cédric Van Branteghem

text: Hän oli vuoden 2008 olympialaisissa myös viides 4 × 400 metrin viestissä Belgian ennätyksellä 2.59,37 yhdessä Kevin Borléen, Jonathan Borléen ja Arnaud Ghislainin kanssa. Dohan sisäratojen MM-kilpailuissa 2010 hän voitti hopeaa 4 × 400 metrin viestissä sisäratojen Belgian ennätyksellä 3.06,94 yhdessä Kevin Borléen, Antoine Gillet'n ja Jonathan Borléen kanssa. Barcelonan EM-kilpailuissa 2010 hän sijoittui kolmanneksi Belgian joukkueessa 4×400 metrin viestissä.


title: Cédric Van Branteghem

text: Hänen ennätyksensä ovat 100 metrillä 10,54, 200 metrillä 20,60, 300 metrillä 32,53 ja 400 metrillä 45,02. Kaikki ennätykset ovat vuodelta 2003.


title: Asian Indoor Games

text:
Asian Indoor Games on joka toinen vuosi Aasiassa järjestettävä tapahtuma, jossa kilpaillaan urheilulajeissa ja tietokonepeleissä.
Lajeiksi on valikoitu sellaisia, joissa ei kilpailla olympialaisissa eikä Aasian kisoissa mutta joita on helppo seurata televisiosta. Tapahtuman tarkoitus on levittää kiinnostusta urheiluun ja kerätä uusia harrastajia.


title: Asian Indoor Games

text: Ensimmäiset kisat järjestettiin Bangkokissa vuonna 2005, ja niissä kilpailtiin 9 lajissa. Toisissa kisoissa Macaossa vuonna 2007 lajeja oli jo 16.. Vietnamissa järjestettiin kolmannet kisat vuonna 2009. Lajit ovat vuosien mittaan vaihdelleet. Tapahtumaan ovat kuuluneet lyhyen radan uinti, räpyläuinti, kilpatanssi, ratapyöräily, salibandy, Sepak takraw eli potkulentopallo, Kabaddi, keilaus, biljardi, thainyrkkeily, futsal, aerobic ja "extreme sports" (BMX, rullalautailu, rullaluistelu ja kiipeily). Peleistä mukana ovat olleet lautapelit (shakki, xiangqi) sekä jotkin tietokonepelit.


title: Sokkokokki

text: Sokkokokki on suomalainen ruoka-aiheinen televisio-ohjelma, jossa kaksi julkisuudesta tuttua henkilöä valmistaa yleensä varsin haastavia ruokalajeja pelkkien ammattikokin sanallisten ohjeiden mukaan. Molemmat kilpailijat tekevät täsmälleen saman aterian kuin heitä avustama kokki, ja kaikilla on käytössä täsmälleen samat ruoka-aineet ja tarvikkeet. Ohjelmaa esitetään Nelosella.


title: Sokkokokki

text: Ammattilaiskokkeina kilpailijoita on avustamassa jaksoittain vaihtelevat kolme ammattilaiskokkia, Harri Syrjänen, Henri Alén ja Tommi Tuominen. Ohjelmaa juontaa Maria Sid.


title: Sokkokokki

text: Vieraina sarjassa ovat olleet muun muassa:


title: Axel von der Lochau

text: Axel von der Lochau (15. kesäkuuta 1879 Berliini – 26. helmikuuta 1967 Hannover) oli saksalainen kenraalimajuri toisen maailmansodan aikana.


title: Axel von der Lochau

text: Lochau astui Saksan keisarillisen armeijan palvelukseen lokakuussa 1899. Hän palveli kadetin ja myöhemmin luutnantin arvoisena adjutanttina Kuningatar Elisabethin 3. kaartinkrenatöörirykmentissä, kunnes 1913 hänet ylennettiin kapteeniksi ja siirrettiin esikuntatehtäviin. Ensimmäisen maailmansodan sytyttyä hänet siirrettiin komppanianpäälliköksi 77. reservinjalkaväkirykmenttiin rintamalle. Hän haavoittui 30. elokuuta ja hän vietti lopun ensimmäisestä sotavuodesta sotilassairaalassa. Hänet siirrettiin 259. reservinjalkaväkirykmenttiin, jossa hän palveli aluksi komppanianpäällikkönä ja myöhemmin pataljoonankomentajana.


title: Axel von der Lochau

text: Weimarin tasavallan aikana Lochau palveli mm. sotaministeriössä henkilöstötehtävissä, esikuntatehtävissä yksiköissä ja koulutuspataljoonan komentajana. Vuoden 1928 viimeisenä päivänä hän erosi nimellisesti armeijasta, joka palkkasi hänet välittömästi takaisin siviilihenkilönä johtamaan III. sotilaspiirin henkilöstön harjoittamisesta vastaavaa toimistoa. Hän toimi tässä tehtävässä vuoteen 1942, jolloin hän siirtyi upseerireserviin jääden lopullisesti eläkkeelle toukokuussa 1943. Lochau ylennettiin kenraalimajuriksi 1. heinäkuuta 1941.


title: Axel von der Lochau

text: Lochau palkittiin Johanniittain ritarikunnan ristillä. Hänen puolisonsa oli kreivitär Antoinette von Hardenberg.


title: Donkeyboy

text: Donkeyboy on norjalainen popyhtye, joka on perustettu Drammenissa vuonna 2005. Yhtyeeseen kuuluvat Cato Sundberg, Kent Sundberg, Peter Michelsen ja Thomas Drabløs. Linnea Dale on ollut myös yhtyeen mukana. Basisti Alexander Garborg Ågedal ilmoitti eroavansa yhtyeestä tammikuussa 2013.


title: Donkeyboy

text: Donkeyboyn ensimmäinen single ”Ambitions” julkaistiin 26. maaliskuuta 2009. Se nousi Norjan singlelistan kärkeen 29. kesäkuuta, kolmentoista listaviikon jälkeen. Samainen single on ollut myös Ruotsin singlelistan ykkössijalla. Yhtyeen ensimmäinen albumi, "Caught in a Life", julkaistiin vuonna 2009. Donkeyboy julkaisi marraskuussa 2011 singlen ”City Boy”, joka on ollut yhtyeen menestyssingle, sijoittuen esimerkiksi Tanskassa ja Norjassa singlelistan ykkössijalle.


title: Kaakkois-Aasian kisat

text: Kaakkois-Aasian kisat, (myös "Southeast Asian Games" tai "SEA Games") ovat Aasiassa järjestettävä monilajinen urheilukilpailu. Kisat järjestetään joka toinen vuosi. Kisoja säätelee Aasian olympiakomitea Kansainvälisen olympiakomitean valvonnassa. Ensimmäiset Kaakkois-Aasian kisat pidettiin 1959 Bangkokissa.


title: Réunioninviistäjä

text: Réunioninviistäjä ("Pterodroma baraui") on ulappaliitäjien heimoon kuuluva valtamerilintu. Se pesii Réunionin Piton des Neigesin tulivuorisaarella, jolla on Intian valtameren korkein kohta. Populaation koko on 3 000–4 000 paria. Christian Jouanin kuvaili lajin holotyypin Réunionin Saint Denisiltä 1964.


title: Galápagosinviistäjä

text: Galápagosinviistäjä ("Pterodroma phaeopygia") on ulappaliitäjien heimoon kuuluva valtamerilintu. Se elää Galápagossaarilla. Populaation koko on 10 000–20 000 yksilöä. Osbert Salvin kuvaili lajin holotyypin Galápagossaarten Chatham Islandilta vuonna 1876.


title: Koripallon Aasian-mestaruuskilpailut

text: Koripallon Aasian-mestaruuskilpailut on FIBA Asian järjestämä koripallon mestaruusturnaus aasialaisille maajoukkueille.


title: Koripallon Aasian-mestaruuskilpailut

text: Lopputurnaus pelataan kahden vuoden välein. Siihen osallistuu nykyisin 16 joukkuetta. Kilpailut järjestettiin ensimmäisen kerran vuonna 1960. Ne toimivat myös karsintoina maailmanmestaruuskilpailuihin ja olympiaturnaukseen.


title: Koripallon Aasian-mestaruuskilpailut

text: Turnauksen kautta aikain menestynein joukkue on Kiina, joka on voittanut turnauksen viisitoista kertaa. Toiseksi eniten mestaruuksia on voittanut Filippiinit.


title: Vladislav Listjev

text: Vladislav Nikolajevitš Listjev (, s. 10. toukokuuta 1956 Moskova - l. 1. maaliskuuta 1995 Moskova) oli venäläinen toimittaja.


title: Cracheur 2 Venin

text: Cracheur 2 Venin on Aketon ensimmäinen studioalbumi, jonka julkaisi Desh Musique 27. marraskuuta 2007. Levyllä vieraili muita rap-artisteja kuten Freddy Krugz, Rim'K, Tunisiano, Chichi ja Iron Sy.


title: Kevin Borlée

text: Kevin Borlée (s. 22. helmikuuta 1988 Woluwe-Saint-Lambert) on belgialainen 400 metrin juoksija.


title: Kevin Borlée

text: Hän pääsi Pekingin olympialaisissa 2008 välieriin, joissa hän juoksi silloisen Belgian ennätyksen 44,88. Hän oli olympialaisissa myös viides 4 × 400 metrin viestissä Belgian ennätyksellä 2.59,37 yhdessä Jonathan Borléen, Cédric Van Branteghemin ja Arnaud Ghislainin kanssa.


title: Kevin Borlée

text: Hän selviytyi välieriin myös Berliinin MM-kilpailuissa 2009 ja sijoittui neljänneksi 4 × 400 metrin viestissä yhdessä Antoine Gillet'n, Nils Duerinckin ja Cedric van Branteghemin kanssa. Dohan sisäratojen MM-kilpailuissa 2010 hän voitti hopeaa 4 × 400 metrin viestissä sisäratojen Belgian ennätyksellä 3.06,94 yhdessä Cédric Van Branteghemin, Antoine Gillet'n ja Jonathan Borléen kanssa. Hän voitti kultaa 400 metrin juoksussa Barcelonan EM-kilpailuissa 2010 ajalla 45,08 sekuntia ja sijoittui 4 × 400 metrin viestissä kolmanneksi. Pariisin EM-hallikisoissa 2011 hän juoksi ankkuriosuuden Belgian pronssijoukkueessa 4 × 400 metrin viestissä. Daegun MM-kilpailuissa 2011 hän sai 400 metrin juoksussa pronssia ajalla 44,90. 4 × 400 metrin viestissä hän juoksi ankkuriosuuden Belgian viidenneksi sijoittuneessa joukkueessa. Helsingin EM-kilpailuissa 2012 hän voitti Euroopan-mestaruuden Belgian joukkueessa 4 × 400 metrin viestissä. Lontoon olympialaisissa 2012 hän sijoittui 400 metrillä viidenneksi ja pitkässä viestissä Belgian joukkueessa kuudenneksi. Göteborgin EM-hallikilpailuissa 2013 Belgia oli viestissä neljäs. Moskovan MM-kilpailuissa 2013 Borlée karsiutui 400 metrin välierissä ja oli pitkässä viestissä viides.


title: Kevin Borlée

text: Borlée karsiutui Zürichin 2014 EM-kilpailuissa 400 metrin välierissä. Hän voitti Prahan sisäratojen EM-kilpailuissa 2015 kultaa 4 × 400 metrin viestissä Euroopan ennätysajalla 3.02,87. IAAF World Relays -kilpailuissa hän kuului samalla matkalla Belgian pronssijoukkueeseen. Pekingin MM-kilpailuissa 2015 hän karsiutui 400 metrin välierissä ja oli pitkässä viestissä viides. Amsterdamin EM-kilpailuissa 2016 hän oli 400 metrillä neljäs ja juoksi ankkuriosuuden kultaa voittaneessa Belgian pitkän viestin juokkueessa. Rio de Janeiron olympialaisissa hän karsiutui 400 metrin alkuerissä ja oli 4 × 400 metrin viestissä neljäs. Belgradin EM-hallikilpailuissa 2017 hän sai viestihopeaa. Lontoon MM-kilpailuissa 2017 hän karsiutui 400 metrin välierissä ja sijoittui 4 × 400 metrin viestissä neljänneksi. Birminghamin MM-hallikilpailuisa 2018 hän juoksi ankkuriosuuden Belgian saadessa viestipronssia. Saman vuoden Berliinin EM-kilpailuissa hän saavutti 400 metrillä hopeaa ajalla 45,13 ja juoksi ankkuriosuuden Belgian kultajoukkueessa 4 × 400 metrin viestissä.


title: Kevin Borlée

text: Hänen ennätyksensä ovat 100 metrillä 10,57, 200 metrillä 20,72, 300 metrillä 32,22 ja 400 metrillä 44,56.


title: Kevin Borlée

text: Hänen kaksoisveljensä Jonathan sekä pikkuveli Dylan ovat myös 400 metrin juoksijoita, heidän siskonsa Olivia 100 ja 200 metrin juoksija sekä heidän isänsä Jacques entinen pikajuoksija.


title: Vannevar Bush

text: Vannevar Bush (11. maaliskuuta 1890 Everett, Massachusetts, Yhdysvallat – 28. kesäkuuta 1974 Belmont, Massachusetts, Yhdysvallat) oli yhdysvaltalainen insinööri, keksijä ja tiedevaikuttaja, joka oli merkittävä taustavaikuttaja Yhdysvaltain tiedehallinnossa toisen maailmansodan aikana. Hänet tunnetaan myös sotateollisuusyritys Raytheonin perustajana ja työstään varhaisten tietokoneiden parissa.


title: Vannevar Bush

text: Bush johti Office of Scientific Research and Development -nimistä virastoa, joka hallinnoi armeijan tarpeisiin tehtävää tieteellistä tutkimusta toisen maailmansodan aikana. Viraston johtajana hän oli taustavaikuttajana muun muassa atomipommin ja tutkan kehittämisessä ja toimi käytännössä Yhdysvaltain presidentin ensimmäisenä tieteellisenä neuvonantajana. Sodan aikana hän esitti myös suunnitelmansa siitä, miten sota-aikana syntynyt kiinnostus tieteelliseen tutkimukseen voitaisiin hyödyntää myös rauhan aikana. Bushin ajatukset vaikuttivatkin osaltaan Yhdysvaltain kansallisen tiedesäätiön perustamiseen.


title: Vannevar Bush

text: Bushin merkittävät keksinnöt olivat differentiaalianalysaattori, jota käytettiin differentiaaliyhtälöiden laskemiseen, ja "Atlantic Monthly" -lehden artikkelissa "As We May Think" esitetty teoreettinen Memex-tiedonhallintalaite. Se oli mikrofilmimuistia käyttävä laite, johon tallennetuissa tiedoissa oli linkkejä dokumenttien välillä. Memexin toimintaperiaate oli hypertekstin edeltäjä.


title: Vannevar Bush

text: Vannevar Bushin isä oli metodistipappi Richard Perry Bush, joka toimi pastorina Everettin kaupungissa Massachusettsissa, kun Vannevar syntyi. Vannevarin äiti oli Emma Linwood Paine. On sanottu, että Vannevarin erikoinen nimi olisi annettu hänen isänsä ystävän, pastori John Van Nevarin mukaan. Vannevar syntyi 11. maaliskuuta 1890 perheen kolmantena lapsena. Hänellä oli kaksi isosiskoa: Edith ja Reba. Perhe muutti vuonna 1892 Chelseaan, kun Richard Bush aloitti kaupungissa pastorina. Perhe asui Chelseassa pääasiassa kirkon pappilassa.


title: Vannevar Bush

text: Vannevar kärsi nuoruudessaan useista sairauksista. Hän sairasti reumakuumeen ja lavantaudin sekä kärsi tulehtuneesta umpilisäkkeestä. Teini-iässä hän oli vuoden vuoteenomana. Reuman takia hän joutui vuosien ajan ontumaan välillä toista jalkaansa. Sairauksien vastapainoksi hänestä kasvoi itsevarma ja riidanhaluinen, ja hän ajautui toisinaan tappeluihin muiden nuorukaisten kanssa.


title: Vannevar Bush

text: Vannevar piti lapsena erilaisten esineiden kanssa näpertelystä, ja Chelseassa hän piti kotonaan monipuolista työpajaa. Hän käsitteli usein kotinsa kellarikerroksessa koeputkia ja aiheutti kemiallisia reaktioita. Vannevarin Edith-siskolla oli suuri merkitys hänen tulevan uransa kannalta. Edith oli matemaattisesti lahjakas. Hän valmistui vuonna 1903 Jackson Collegesta, joka oli Tufts Collegen tyttökoulu. Valmistumisensa jälkeen hän opetti trigonometriaa Chelsean high schoolissa, ja Vannevar oli hänen oppilaansa. Edithin taidot innostivat myös Vannevaria menestymään matematiikassa. Hän valmistui high schoolista 1909 ja päätti mennä Tufts Collegeen.


title: Vannevar Bush

text: Bush menestyi hyvin yliopistossa. Ensimmäisen vuoden opiskelijoita oli 125, ja he valitsivat Bushin joukostaan parhaaksi matematiikan opiskelijaksi. Toisena opiskeluvuotenaan hän oli sairauslomansijaisena ja ohjasi opiskelutovereitaan fysiikassa ja matematiikassa rahoittaakseen opiskelujaan.


title: Vannevar Bush

text: Vuonna 1912 Bush sai ensimmäisen patenttinsa, kun vuoden viimeisenä päivänä hänen maanmittauslaitteelleen annettiin patenttinumero 1048649. Laite oli rakennettu jo pari vuotta aiemmin. Se muodostui kahdesta polkupyöränrenkaasta, joita yhdisti puinen laatikko. Laatikon sisässä oli mekaaninen laitteisto, joka piirsi yksinkertaisen kartan. Bush yritti myydä laitteensa lisenssiä useille yrityksille, mutta yksikään ei ostanut sitä.


title: Vannevar Bush

text: Bush suoritti maisterin tutkinnon jo vuonna 1913. Hän valmistui nopeasti, sillä yliopisto oli antanut hänelle erikoisluvan, jotta hän pystyi saamaan maisterin tutkinnon neljässä vuodessa. Sama aika meni normaalisti kandidaatin tutkinnon saamiseen. Bush tiesi, että hänen isällään oli vaikeuksia maksaa opintomaksuja, joten nopea valmistuminen oli järkevää.


title: Vannevar Bush

text: Bush siirtyi maisterin tutkintonsa jälkeen työelämään hankkiakseen varoja jatko-opiskeluja varten. Vuoden 1913 jälkimmäisellä puoliskolla General Electric palkkasi hänet testaajaksi Schenectadyyn, ja kolmen kuukauden jälkeen hänet ylennettiin 20-henkisen testiryhmän johtajaksi. Schenectadystä Bush siirtyi Pittsfieldin tehtaalle, ja lokakuussa 1914 hän jätti General Electricin. Hän palasi Tufts Collegeen ja sai paikan matematiikan opettajana Tuftsin rinnakkaiskoulusta Jackson Collegesta. Kesän 1915 Bush työskenteli Brooklynissä Yhdysvaltain laivaston tarkastajana. Syyskuussa 1915 hän lähti laivastosta ja otti vastaan Clarkin yliopiston stipendin. Hän ei kuitenkaan aloittanut opiskelujaan yliopistossa, koska hänen ei annettu päättää omaa tutkimusaihettaan. Myöhemmin hän sai stipendin Massachusettsin teknillisestä korkeakoulusta (MIT).


title: Vannevar Bush

text: Väitöskirjansa Bush teki Arthur E. Kennellyn ohjauksessa. Bush jätti 169-sivuisen väitöskirjansa tarkastettavaksi huhtikuussa 1916. Kennelly ei hyväksynyt Bushin työtä vaan vaati, että Bush laajentaisi työtään. Bush protestoi ja lopulta valitti laitoksen puheenjohtajalle Dugald C. Jacksonille, joka kumosi Kennellyn päätöksen ja hyväksyi väitöskirjan. Jacksonista tuli Bushille merkittävä opastaja. Bush antoi harvoin muille tunnustusta heidän työstään, mutta Jacksonia hän piti yhtenä harvoista osaavista ja kannustavista opettajista.


title: Vannevar Bush

text: Bush valittiin vuonna 1916 Tufts Collegen sähkötekniikan apulaisprofessoriksi. Samoihin aikoihin hänestä tuli pienen, yliopiston tiloissa toimivan American Radio and Research Companyn (AMRAD) konsultti. Yritys teki uraauurtavaa työtä radiolaitteiden parissa. Ensimmäisen maailmansodan aikana Bush asui New Londonissa, missä osallistui AMRAD:n sukellusveneiden torjuntaan liittyvään tutkimukseen. Bushin ideasta kehitettiin laite, joka käytti magneettikenttää sukellusveneiden havainnoimiseen. Laite toimi testeissä loistavasti, mutta laivasto ei osannut hyödyntää laitetta, joten taistelutilanteessa se oli hyödytön.


title: Vannevar Bush

text: Bush jätti Tufts Collegen 1919 ja siirtyi Jacksonin kutsusta MIT:n sähkötekniikan laitokseen apulaisprofessoriksi. Vuonna 1922 hän julkaisi kollegansa William H. Timbien kanssa sähkötekniikan oppikirjan nimeltä "Principles of Electrical Engineering". Hänet oli myös asetettu sähkötekniikan laitoksen tutkimusosaston johtoon. Samaan aikaan hän työskenteli edelleen AMRAD:lle, joka oli kuitenkin suurissa vaikeuksissa ja kaatui lopulta vuonna 1922. Bush halusi pelastaa yrityksestä sinne palkkaamansa keksijän Charles G. Smithin ja esitteli Smithin Laurence K. Marshallille, joka innostui eräästä Smithin keksinnöstä. Marshall, Bush ja Smith muodostivat 7. heinäkuuta 1922 American Appliance Companyn (nykyinen Raytheon). Yritys onnistui tuomaan markkinoille S-putken, Smithin keksimän tasasuuntaajan, joka paransi radioiden tehokkuutta. Bush ansaitsi hyvin yrityksen kautta.


title: Vannevar Bush

text: MIT:ssä Bush suuntautui entistä enemmän tietotekniikkaan. Vuonna 1924 hän tutki sähkövoimajärjestelmiä kuvaavia yhtälöitä ja mietti, pystyisikö kone suorittamaan osan laskutoimituksista. Seuraavana vuonna hän kehittikin kahden oppilaansa kanssa koneen, joka osasi ratkaista ensimmäisen kertaluvun differentiaaliyhtälöitä. Sen jälkeen Bush alkoi suunnitella tutkimusavustajansa Harold Hazenin kanssa tehokkaampaa konetta. Vuonna 1931 he saivat valmiiksi differentiaalianalysaattorin, joka pystyi laskemaan jopa kuudennen asteen differentiaaliyhtälöitä. Vaikka koneen tulokset eivät olleet täysin tarkkoja, siitä oli kuitenkin hyötyä aidoissa tutkimustilanteissa. Muutamassa vuodessa muut yliopistot kiinnostuivat laitteesta ja sen kopioiden rakentamisesta. Bush oli mielissään kiinnostuksesta.


title: Vannevar Bush

text: Bush oli lisäksi kiinnostunut kehittämään laitteen, joka automatisoisi ihmisen ajatusprosessia. Eräässä artikkelissa hän esitteli laitteen, joka pystyisi tallentamaan suuret määrät tietoa mikrofilmille ja jonka avulla tieto voitaisiin nopeasti löytää. Bush kutsui laitetta "nopeaksi valitsijaksi" (rapid selector). Hän ehdotti FBI:lle laitteen rakentamista, mutta laitoksen johtaja J. Edgar Hoover hylkäsi ehdotuksen. Bush oli luvannut, että rapid selectorin avulla voisi tutkia tuhat sormenjälkeä minuutissa, mikä olisi ollut huikea edistys FBI:n käyttämiin tekniikoihin nähden. Rapid selectoreita rakennettiin neljä kappaletta, mutta ne kärsivät teknisistä ongelmista. Myöhemmin rapid selector sisältyi Memex-tiedonhallintalaitteen konseptiin.


title: Vannevar Bush

text: Kun Karl Taylor Comptonista tuli MIT:n rehtori vuonna 1930, hänen tavoitteenaan oli vahvistaa yliopiston asemaa. Hän organisoi yliopiston uudelleen ja jakoi sen kolmeen tiedekuntaan. Bushin hän valitsi apulaisrehtoriksi ja nimesi insinööritieteiden tiedekunnan dekaaniksi. Bushin maine oli kasvanut maanlaajuisesti, ja Yhdysvaltain kansallinen tiedeakatemia valitsikin hänet jäsenekseen vuonna 1934. Vaikka Bush oli edelleen kiinnostunut koneista, hän tunsi myös kiinnostusta Yhdysvaltain koulutusjärjestelmää kohtaan. Hän kirjoitti muun muassa kriittisesti insinöörikoulujen tenttijärjestelmästä. Vuonna 1935 Bush oli jäsenenä Kansallisen tutkimusneuvoston organisoimassa komiteassa, joka käsitteli patenttijärjestelmää ja sen vaikutusta uuteen teollisuuteen.


title: Vannevar Bush

text: Bush pyydettiin Carnegien tiedeinstituutin (CIW:n) johtajaksi vuonna 1938, ja hän hyväksyi viran, vaikka Compton olisikin halunnut Bushin jäävän MIT:n palvelukseen. Bush halusi CIW:n keskittyvän ”koviin tieteisiin” kuten luonnontieteeseen ja jättävän marginaalisempien alojen, kuten tieteenhistorian ja arkeologian, tutkimisen. CIW:n arkeologian ohjelma loppuikin pian, mikä oli historioitsija Bernard Cohenin mukaan suuri takaisku Yhdysvaltain arkeologialle, joka oli saanut suuren osan tuestaan CIW:ltä. Bush valittiin 23. elokuuta National Advisory Committee for Aeronauticsin (NACA) jäseneksi. Järjestö hallinnoi lentämiseen liittyvää tutkimusta.


title: Vannevar Bush

text: NACA:n jäsenenä Bush kuuli Charles Lindberghin raportin Saksan sotakoneistosta. Lindbergh järkytti Yhdysvaltain hallintoa kertomalla syyskuussa 1938 Saksan ilmavoimien olevan vahvempi kuin muilla Euroopan mailla yhteensä ja Yhdysvaltain olevan paljon Saksaa jäljessä. Bushista tuli NACA:n puheenjohtaja lokakuussa 1939, kun sairastunut Joseph S. Ames erosi sen johdosta. NACA alkoi pian valmistautua sotaan, mutta se oli keskittynyt vain pieneen tieteelliseen osa-alueeseen. Bush halusi perustaa uuden viraston, joka keskittyisi tutkimaan armeijalle tärkeitä osa-alueita ja olisi tärkeä yhdysside armeijan ja tiedeyhteisön välillä. Hän keskusteli asiasta usein NACA-kollegoidensa Comptonin, James Bryant Conantin ja Frank B. Jewettin kanssa. Bush pyysi NACA:n järjestösihteeri John F. Victoryä hahmottelemaan lakiehdotuksen National Defense Research Committeen (NDRC) perustamiseksi.


title: Vannevar Bush

text:
Bush tapasi presidentti Franklin Rooseveltin 12. kesäkuuta 1940 ja esitteli hänelle lyhyesti suunnitelmansa sotatekniikan mobilisoimiseksi. Roosevelt teki vain pari lyhyttä huomautusta ja hyväksyi NDRC:n perustamisen. Tapaaminen kesti alle 15 minuuttia. Kaksi päivää myöhemmin Roosevelt nimesi Bushin virallisesti uuden viraston johtajaksi. Bush valitsi ryhmäänsä tieteellisinä edustajina Comptonin, Conantin, Jewettin ja Richard C. Tolmanin. Hallituksen edustajat olivat patenttiasiamies Conway P. Coe, kontra-amiraali Harold G. Bowen, joka oli laivaston johtava tutkimusupseeri, ja prikaatikenraali George V. Strong.
Bush liitti NDRC:hen armeijan tutkimuskomiteoita, jotta hän voisi hallinnoida niiden tekemää tutkimusta. NDRC:hen liitettiin myös uraanikomitea, jonka tarkoituksena oli tutkia mahdollisuuksia atomipommin valmistamiseksi. Bush ei uskonut, että atomipommitutkimuksista olisi hyötyä meneillään olevassa maailmansodassa, mutta vuoden 1941 aikana hän muutti mieltään. Hänet saivat vakuuttumaan ensinnäkin tutkijat, jotka pitivät atomipommin rakentamista mahdollisena, toiseksi brittiläisten MAUD-raportti, jonka mukaan pommi voitaisiin saada valmiiksi jo sodan aikana, ja kolmanneksi pelko siitä, että Saksa onnistuisi valmistamaan pommin ensin.


title: Vannevar Bush

text: Bush oli luvannut pitää tutkijat yliopistoissaan, kun NDRC oli perustettu. Yhden poikkeuksen virasto teki, kun se perusti lokakuussa 1940 Radiation Laboratoryn MIT:n tiloihin. Laboratorio keskittyi sodan aikana tutkan kehittämiseen ja suunnitteli lähes puolet sodan aikana käytetyistä tutkista. Tutkia koskevassa tutkimuksessa tehtiin läpimurto, missä auttoi brittien vuoden 1940 alussa kehittämä ontelomagnetroni. Britit arvelivat, ettei heillä olisi tarpeeksi teollisia valmiuksia tutkan täyteen hyödyntämiseen, joten he tarjosivat Yhdysvalloille vaihtokauppaa tutkatutkimuksen tiedoista. Bush ja brittien valtuuskunnan johtaja Henry Tizard sopivat asiasta lounaalla elokuussa 1940. Bush neuvoi Tizardia kertomaan tietonsa vasta, kun Bush olisi saanut maavoimat ja laivaston mukaan vaihtokauppaan. Lopulta 19. syyskuuta Tizardin valtuuskunta esitteli yhdysvaltalaisille uuden magnetronin.


title: Vannevar Bush

text: NDRC lakkautettiin toukokuussa 1941, kun Roosevelt aloitti viraston uudelleenorganisoinnin Bushin suosituksesta. Kesäkuun 28. päivänä, alle kuusi kuukautta ennen hyökkäystä Pearl Harboriin, Roosevelt perusti Office of Scientific Research and Developmentin (OSRD:n) ja nimesi Bushin sen johtajaksi. OSRD:n rahoitus oli huomattavasti tukevammalla pohjalla kuin NDRC:n, sillä se sai varansa suoraan kongressilta, kun NDRC oli joutunut turvautumaan presidentin hätävaroihin. Koska virasto oli suoraan presidentin alaisuudessa, Bushista tuli käytännössä presidentin ja hallituksen tieteellinen neuvonantaja.


title: Vannevar Bush

text: Bush tapasi Rooseveltin ja varapresidentti Henry A. Wallacen 9. lokakuuta 1941, jolloin he keskustelivat atomipommista. Bush kertoi presidentille MAUD-komitean tuloksista ja Saksan mahdollisesta atomiohjelmasta ja haki presidentin hyväksyntää atomipommiohjelman käynnistämiseksi. Roosevelt myönsi, että tutkimustyötä pitäisi tehostaa, mutta kielsi tekemästä mitään ratkaisevaa ilman hänen suostumustaan. Kokouksessa sovittiin myös, että atomiohjelman toimintaperiaatteista keskusteltaisiin vain pienen ryhmän kesken. Siihen kuuluivat Bush, Wallace, Roosevelt, Conant, sotaministeri Henry L. Stimson ja maavoimien esikuntapäällikkö George Marshall. Lisäksi Bush ja Roosevelt sopivat, että laajemman atomiohjelman johdossa pitäisi olla oma itsenäinen organisaationsa, sillä OSRD:lle tehtävä olisi liian suuri.


title: Vannevar Bush

text: Kun Roosevelt oli valinnut Bushin tiedeasiantuntijakseen, hän pyrki värväämään tieteilijöitä tutkimuksiinsa ja tyydyttämään armeijan laitetarpeet. Vuoden 1942 alussa Bush tajusi, että armeija ei pystynyt ottamaan uusia aseita tarpeeksi nopeasti käyttöön eikä Roosevelt aikonut perustaa Bushin toivomaa ”sotakabinettia”, jossa olisi myös tiede-edustaja. Maaliskuun 16. päivänä Bush kirjoitti Rooseveltille ja vaati, että OSRD:n pitäisi pystyä vaikuttamaan myös armeijan strategiaan. Toukokuussa Roosevelt loi uudelle puolustushaarakomentajien neuvostolle alakomitean, joka keskittyi uusiin aseisiin. Bush pääsi ensimmäisenä hallituksen ulkopuolisena siviilinä neuvottelupöytään armeijan johtohenkilöiden kanssa. Komitea ei kuitenkaan toiminut Bushin toivomalla tavalla eikä sillä ollut käytännön merkitystä, sillä armeijan johdon ei tarvinnut noudattaa Bushin neuvoja. Bush jatkoi edelleen työtä uusien aseiden puolesta. Sotaministeri Stimson lupasikin lopulta Bushille, että armeijaan perustettaisiin suunnittelujaos, joka vastaisi uusien aseiden käyttöönotosta ja armeijan strategiasta. Maavoimien esikuntapäällikkö Marshall allekirjoitti 25. lokakuuta määräyksen jaoksen perustamiseksi, ja laivasto seurasi pian perässä.


title: Vannevar Bush

text: Bush ilmoitti varapresidentti Wallacelle 16. joulukuuta 1941, että halusi siirtää atomiohjelman maavoimien vastuulle. Maaliskuun 9. päivänä 1942 hän kirjoitti Rooseveltille muistion asiasta. Roosevelt suostui, ja atomiohjelma siirrettiin maavoimille kesäkuussa 1942. Laivasto suljettiin Bushin toivomuksesta ohjelman ulkopuolelle ja vetovastuu annettiin maavoimille, vaikka laivasto oli ollut kiinnostunut atomiohjelmasta ja se oli myös teknisesti edistyneempi kuin maavoimat. Bush suosi maavoimia, sillä sotaministeri Stimson ja maavoimien upseerit kuuntelivat häntä, kun taas laivaston kanssa Bushilla oli ollut ongelmia. Bush halusi kuitenkin olla edelleen mukana atomipommin suunnittelussa, ja hänen pyynnöstään syyskuussa perustettiin Military Policy Committee, jonka tehtävänä oli valvoa Manhattan-projektia ja jonka puheenjohtajaksi Bush nimettiin.


title: Vannevar Bush

text: Bush oli ensimmäisiä hallinnon jäseniä, jotka varoittivat asevarustelukilvasta. Hän huolestui asiasta, kun huomasi suhteensa Rooseveltiin heikentyneen. Presidentti kertoi hänelle 22. syyskuuta 1944, että oli keskustellut Winston Churchillin kanssa Yhdysvaltain ja Britannian sodan jälkeisestä ydinsuhteista ilman neuvonantajiensa kuulemista. Bush pelkäsi, että Neuvostoliitto aloittaisi oman ydinaseohjelmansa, jos se jätettäisiin Yhdysvaltain ja Britannian liiton ulkopuolelle.


title: Vannevar Bush

text: Bush ja Conant kirjoittivat kaksi kirjettä sotaministeri Stimsonille 30. syyskuuta. Heidän mukaansa Yhdysvalloilla oli vain tilapäinen etu ja se saatettaisiin menettää, jos alkaisi salainen varustelukilpailu. Se saattaisi johtaa vetypommin kehittämiseen ja ydinsotaan. He eivät kuitenkaan vaatineet ydinaseiden kieltämistä vaan suosittelivat, että ensimmäisen ydinpommin jälkeen perustettaisiin kansainvälinen komissio valvomaan ydinaseiden valmistusta ja kehittelyä. Stimson ei antanut kirjeitä Rooseveltille, vaikka Bush oli niin toivonut, sillä hallinnon huolenaiheena oli vielä käynnissä oleva sota, ei tulevat uhkakuvat.


title: Vannevar Bush

text: Joulukuussa 1944 Bush ja Conant vaativat keskustelua siitä, miten ydinaseisiin suhtauduttaisiin sodan jälkeen. Huhtikuussa 1945 Stimson kertoi Harry S. Trumanille, että atomipommi valmistuisi ja sitä voitaisiin käyttää Japania vastaan. Hän neuvoi presidenttiä perustamaan komitean, joka käsittelisi pommia ja sodanjälkeistä ydinasepolitiikkaa. Truman perusti Interim Committeen 2. toukokuuta ja nimesi Stimsonin sen puheenjohtajaksi, ja Stimson valitsi Bushin ryhmään kaksi päivää myöhemmin. Kahdeksanjäseninen komitea sai pohdittavakseen kaksi merkittävää kysymystä: pitäisikö pommia käyttää Japania vastaan ja pitäisikö siitä kertoa Neuvostoliitolle ja muille valtioille etukäteen. Kaksi ja puoli viikkoa myöhemmin komitea suositteli yllätyshyökkäystä Japaniin.


title: Vannevar Bush

text: Sodan lopulla Bush suuntasi katseensa tulevaisuuteen ja alkoi pohtia, miten sodan aikana virinnyt tutkimus saataisiin suunnattua myös uusiin, rauhanajan tavoitteisiin. Bushin mielestä OSRD oli vain tilapäinen organisaatio, jolla ei olisi enää käyttöä sodan jälkeen.


title: Vannevar Bush

text: Bush kirjoitti Rooseveltille ja ehdotti, että OSRD:stä saatuja kokemuksia voitaisiin soveltaa rauhanajan käytäntöihin. Roosevelt pyysi 20. marraskuuta 1944 Bushia tutkimaan asiaa ja esitti siitä neljä laajaa kysymystä. Vastatakseen kysymyksiin Bush perusti neljä komiteaa, joihin kuului jokaiseen 18 jäsentä. Marraskuussa 1945 Bush julkaisi komiteoiden tutkimusten perusteella raportin, joka oli nimeltään "Science: The Endless Frontier" ja jonka hän antoi uudelle presidentille Trumanille. Raportin keskeinen vaatimus oli Kansallisen tiedesäätiön perustaminen.


title: Vannevar Bush

text: Jo vuonna 1942 senaattori Harley M. Kilgore oli pyrkinyt saamaan kannatusta lakialoitteelle, joka olisi antanut tukea tieteelle ja tekniikalle, ja siitä muokattiin keväällä 1945 aloite uuden tiedesäätiön perustamiseksi. Bush ei pitänyt aloitteesta, joka olisi painottanut erityisesti soveltavaa tutkimusta, joten senaattori Warren Magnuson teki samasta aiheesta Bushin mieleisen aloitteen. Aloitteista keskusteltiin kaksi vuotta ja lopulta kompromissiehdotus hyväksyttiin vuonna 1947. Presidentti Truman käytti kuitenkin veto-oikeuttaan ja hylkäsi lain. Kansallinen tiedesäätiö perustettiin lopulta 1950, mutta se ei ollut aivan niin vaikutusvaltainen kuin Bush olisi halunnut.


title: Vannevar Bush

text: Vuonna 1945 Bush julkaisi "Science"-raporttinsa lisäksi artikkelin "As We May Think" The Atlantic Monthly -lehdessä. Hän oli kirjoittanut artikkelia varten luonnoksia jo vuosia aiemmin. Artikkelissa hän esitteli teoreettisen tiedonhallintalaitteen, eräänlaisen tutkijan työaseman, nimeltä Memex.


title: Vannevar Bush

text: Bush aloitti sodan jälkeen OSRD:n lakkauttamisen ja siirsi sen toimintoja muille tutkimuslaitoksille. Hän ei ollut enää politiikan keskiössä, minkä takia hänen mielenkiintonsa suuntautui kokonaan armeijaan ja puolustustutkimukseen. Hän ehdotti uusien aseiden komitean vuoden 1946 ensimmäisessä kokouksessa uuden, maavoimien ja laivaston yhteisen johtavan tutkimuselimen perustamista. Puolustushaarakomentajien neuvoston ja Bushin näkemykset uuden elimen toimivallasta erosivat kuitenkin huomattavasti. Lopulta, kuukausien keskustelun jälkeen sotaministeri Robert P. Patterson ja laivastoministeri James Forrestal päättivät, että uusi neuvosto olisi osastojen yhteinen eikä puolustushaarakomentajien neuvoston alainen. He pyysivät Bushin johtamaan neuvostoa, ja Joint Research and Development Board (JRDB) perustettiin virallisesti 6. kesäkuuta johtajanaan Bush.


title: Vannevar Bush

text: Vuonna 1947 JRDB korvattiin uudella Research and Development Boardilla (RDB). Se syntyi, kun Truman hyväksyi lain kansallisesta turvallisuudesta. Sen pohjalta muodostettiin National Military Establishment (nykyinen puolustusministeriö). Bush oli kiinnostunut toimimaan ensimmäisenä puolustusministerinä, mutta Truman ei edes harkinnut häntä tehtävään. Truman tarjosi paikkaa ensin Robert Pattersonille, mutta tämä kieltäytyi, minkä jälkeen puolustusministeriksi valittiin James Forrestal. Bush toivoi pääsevänsä korvaukseksi RDB:n puheenjohtajaksi, sillä hän ajatteli, että viraston johtajalla olisi tarpeeksi valtaa kontrolloidakseen armeijan tutkimustyötä. Bushin pesti JRDB:n johdossa oli ollut kuitenkin myrskyisä, ja Trumanin neuvonantajat pelkäsivät Bushin ylittävän valtuutensa uudessa virassa. Syyskuussa Bush kuitenkin nimettiin RDB:n puheenjohtajaksi. RDB osoittautui pettymykseksi, sillä sen organisaatio oli tarpeettoman raskas, Bushilla oli jatkuvasti erimielisyyksiä puolustusvoimien komentajien kanssa ja alkuvuodesta 1948 Bushin terveys heikkeni. Bush erosi RDB:stä 5. lokakuuta.


title: Vannevar Bush

text: Bush ei jäänyt kuitenkaan kokonaan tiedemaailman ulkopuolelle, sillä hän oli edelleen Carnegie-instituutin johdossa. Lisäksi hän aikoi kirjoittaa ja puhua kansalliseen turvallisuuteen liittyvistä asioista. Sodan jälkeen Bush oli halunnut kirjoittaa teoksen, joka käsittelee demokratiaa, tiedettä ja kansallista turvallisuutta. "Modern Arms and Free Men" ilmestyi marraskuussa 1949. Bush jäi eläkkeelle vuoden 1955 lopussa. Hän jätti Carnegie-instituutin johtajan paikan ja kieltäytyi paikasta johtokunnassa, ja samalla hän erosi myös kansallisesta tiedesäätiöstä.


title: Vannevar Bush

text: Bush muutti eläkkeelle jäätyään Massachusettsin Belmontiin. Vuonna 1957 hänet valittiin MIT:n hallintoneuvoston puheenjohtajaksi, ja vuodet 1959–1971 hän oli neuvoston kunniapuheenjohtaja.


title: Vannevar Bush

text: Bush oli ollut lääkeyhtiö MSD:n hallituksessa vuodesta 1949, ja kun puheenjohtaja George W. Merck kuoli vuonna 1957, Bush valittiin hänen tilalleen. Eläkeaikanaan hän oli lisäksi American Telephone & Telegraphin hallituksessa ja tarkkaili Milliporen toimintaa. Milliporen oli perustanut vuonna 1954 John Bush, Vannevarin nuorempi poika. Hän oli saanut isältään taloudellista tukea, kun tämä oli luvannut ostaa osakkeita, jotta John saisi tarpeeksi pääomaa erään suodatintekniikan oikeuksien ostamiseen. Sijoitus kannatti, sillä Milliporen suodatinta alettiin käyttää Yhdysvalloissa laajalti juomaveden testaamiseen.


title: Vannevar Bush

text: Eläkeaikanaan Bush keskittyi harrastuksiinsa ja keksintöihin. Kolmella hänen projektillaan oli laajempaa merkitystä: hän suunnitteli uuden autonmoottorin, kantosiipialuksen sotilaskäyttöön ja pieniä lääketieteessä käytettäviä venttiilejä sydän- ja aivovaivojen hoitamiseen. Uusi moottori sai hieman huomiota lehdistössä, mutta autoteollisuus ei ollut kiinnostunut siitä. Kantosiipialuksen kanssa Bush teki testejä yli vuosikymmenen, ja hän muodosti sen taustalle yrityksen ja sijoitti siihen jonkin verran varoja. Laivaston tutkimusvirasto teki Bushin kanssa tutkimussopimuksen, mutta alus ei kuitenkaan lopulta ollut tarpeeksi hyvä laivaston tarpeisiin. Bush itse oli kiinnostunein lääketieteellisestä tutkimuksesta. Hänen venttiilinsä ei kuitenkaan ikinä päässyt tuotantoon, sillä Bush ei juurikaan tuntenut ihmisruumiin fysiologiaa ja oli käyttänyt venttiileissä aineita, jotka sopivat huonosti käytettäväksi sydämessä.


title: Vannevar Bush

text: Vannevar Bush meni naimisiin chelsealaisen Phoebe Davisin kanssa 5. syyskuuta 1916. Phoebe oli ollut Vannevarin ihastus jo college-aikana, ja he osallistuivat ylioppilaskunnan tansseihin yhdessä, kun Vannevar opiskeli Tufts Collegessa. Phoebe oli ujo ja jopa hieman syrjäänvetäytyvä. Hän ei missään vaiheessa yrittänyt ymmärtää Vannevarin työn teknisiä taustoja ja oli onnellinen kotioloissa itsekseen. Ehkä juuri siksi hän olikin ainoa ihminen, joka pystyi tyynnyttämään Vannevarin. Vannevar ja Phoebe Bushin avioliitosta syntyi kaksi lasta: Richard Davis ja John Hathaway.